(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΖ΄

Τετάρτη 30 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Ταύρου και από την Ομάδα Ρομποτικής Σχολείων Σάμου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 31 Μαΐου 2018, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: "Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης ως Κέντρου Κατηγορίας 2 υπό την Αιγίδα της UNESCO, σελ.   
2. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: "Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την τροποποίηση της Συμφωνίας Υποδοχής μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα και την Ελλάδα", σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ., σελ.

ΧΡΙΣΤΟΔΟΥΛΟΠΟΥΛΟΥ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Μ. , σελ.  
ΓΡΕΓΟΣ Α. , σελ.  
ΔΕΛΗΣ Ι. , σελ.  
ΚΕΦΑΛΟΓΙΑΝΝΗΣ Ι. , σελ.  
ΜΠΑΡΓΙΩΤΑΣ Κ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί του σχεδίου νόμου του Υπουργείου Παιδείας, Έρευνας και Θρησκευμάτων:  
ΑΜΑΝΑΤΙΔΗΣ Ι. , σελ.  
ΓΡΕΓΟΣ Α. , σελ.  
ΔΕΛΗΣ Ι. , σελ.  
ΣΑΡΙΔΗΣ Ι. , σελ.  
ΦΩΤΑΚΗΣ Κ. , σελ.  
  
Γ. Επί του σχεδίου νόμου του Υπουργείου Υγείας:  
ΑΪΒΑΤΙΔΗΣ Ι. , σελ.  
ΔΕΔΕΣ Ι. , σελ.  
ΔΕΛΗΣ Ι. , σελ.  
ΚΕΦΑΛΟΓΙΑΝΝΗΣ Ι. , σελ.  
ΜΑΝΤΑΣ Χ. , σελ.  
ΜΑΥΡΩΤΑΣ Γ. , σελ.  
ΜΠΑΡΓΙΩΤΑΣ Κ. , σελ.  
ΞΑΝΘΟΣ Α. , σελ.  
ΠΟΛΑΚΗΣ Π. , σελ.  
ΣΑΡΙΔΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΖ΄

Τετάρτη 30 Μαΐου 2018

Αθήνα, σήμερα στις 30 Μαΐου 2018, ημέρα Τετάρτη και ώρα 10.16΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-5-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΣΤ΄ συνεδριάσεώς του, της Τρίτης 29 Μαΐου 2018, σε ό,τι αφορά την ψήφιση στο σύνολο του σχεδίου νόμου: «Τροποποίηση του ν.3190/1955 περί Εταιρειών Περιορισμένης Ευθύνης και άλλες διατάξεις».)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 31 Μαΐου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1709/29-5-2018 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Γεωργίου Ακριώτη προς την Υπουργό Πολιτισμού και Αθλητισμού, με θέμα: «Δημοτική αγορά Χαλκίδας».

2. Η με αριθμό 1703/25-5-2018 επίκαιρη ερώτηση του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Εξωτερικών, με θέμα: «Επαναλειτουργία και ανασύσταση Συμβουλίου Απόδημου Ελληνισμού».

3. Η με αριθμό 1698/24-5-2018 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εσωτερικών, με θέμα: «Προβλήματα λειτουργίας της ΕΛΑΣ στη Δωδεκάνησο μέσα στην τουριστική περίοδο».

4. Η με αριθμό 1713/29-5-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με τις ανάγκες φύλαξης και καθαριότητας μουσείων και αρχαιολογικών χώρων.

5. Η με αριθμό 1693/23-5-2018 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών, με θέμα: «Το τελευταίο χτύπημα του Ρουβίκωνα – Διανομή φυλλαδίων για τη δράση του στην Αθήνα».

6. Η με αριθμό 1714/29-5-2018 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Εσωτερικών, με θέμα: «Όχι στον πανάκριβο ΧΥΤΑ Γραμματικού, καταστροφικό για την υγεία και το περιβάλλον».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1702/25-5-2018 επίκαιρη ερώτηση του Βουλευτή Χίου της Νέας Δημοκρατίας κ. Νότη Μηταράκη προς τον Υπουργό Υποδομών και Μεταφορών, με θέμα: «Προμελέτη και χρηματοδότηση έργων αεροδρομίου Χίου».

2. Η με αριθμό 1716/29-5-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Άμεση πληρωμή του υπολοίπου της ενίσχυσης του προγράμματος νέων αγροτών του 2014».

3. Η με αριθμό 1715/29-5-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα: «Μέτρα πρόληψης για την αποφυγή εκδήλωσης δασικών πυρκαγιών και αντιμετώπισης των συνεπειών τους εν όψει της νέας αντιπυρικής περιόδου».

4. Η με αριθμό 1672/21-5-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Αντιπυρική προετοιμασία της χώρας εν όψει της καλοκαιρινής περιόδου».

5. Η με αριθμό 1668/18-5-2018 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα: «Ύποπτες “καινοτομίες” του Υπουργείου Πολιτισμού και Αθλητισμού».

6. Η με αριθμό 1673/21-5-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών, με θέμα: «Προβλήματα στον καταυλισμό Ρομά της Πάτρας».

7. Η με αριθμό 1609/7-5-2018 επίκαιρη ερώτηση του Βουλευτή Λαρίσης της Νέας Δημοκρατίας κ. Μάξιμου Χαρακόπουλου προς τον Υπουργό Εσωτερικών, με θέμα: «Επιστολή διαμαρτυρίας και απόγνωσης κατοίκων των Εξαρχείων».

8. Η με αριθμό 1615/8-5-2018 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Εύης Χριστοφιλοπούλου προς τον Υπουργό Εσωτερικών, με θέμα: «Μηδενική ανοχή των κατοίκων των Εξαρχείων στην ανεπάρκεια σχεδίου αντιμετώπισης της επικίνδυνης κατάστασης στην περιοχή».

9. Η με αριθμό 1554/24-4-2018 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του τμήματος εθνικών οδών Παιονίας».

10. Η με αριθμό 1151/26-2-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου».

11. Η με αριθμό 1628/11-5-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών, με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες».

12. Η με αριθμό 1648/15-5-2018 επίκαιρη ερώτηση της Ανεξάρτητης Βουλευτού Β΄ Αθηνών κ. Αικατερίνης Παπακώστα - Σιδηροπούλου προς την Υπουργό Πολιτισμού και Αθλητισμού, με θέμα: «Ίδρυση Ακαδημίας Τεχνών».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 129/4-10-2017 ερώτηση του Βουλευτή Ροδόπης της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Ενίσχυση καπνοκαλλιεργητών της Θράκης».

2. Η με αριθμό 3810/27-2-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να διενεργηθεί άμεσα ο σχετικός διαγωνισμός και να προχωρήσει επιτέλους η κατασκευή του κόμβου Αγ. Πελαγίας».

3. Η με αριθμό 5196/17-4-2018 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Υποδομών και Μεταφορών, με θέμα: «Παρήλθε και η 12η Μαρτίου, η τελευταία προθεσμία που έθεσε ο κ. Σπίρτζης για την εκκίνηση των διαδικασιών έναρξης του έργου Πάτρα - Πύργος.

Κυρίες και κύριοι συνάδελφοι, εισερχόμαστε στην ημερήσια διάταξης της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης ως Κέντρου Κατηγορίας 2 υπό την Αιγίδα της UNESCO».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Θα ήθελα να υπενθυμίσω τι έχουν ψηφίσει τα κόμματα. «Ναι» έχουν ψηφίσει ο ΣΥΡΙΖΑ, η Δημοκρατική Συμπαράταξη, οι Ανεξάρτητοι Έλληνες και το Ποτάμι. «Παρών» έχουν ψηφίσει η Χρυσή Αυγή και το ΚΚΕ. Επιφυλάχθηκαν η Νέα Δημοκρατία και η Ένωση Κεντρώων.

Έχει ζητήσει τον λόγο ο Αναπληρωτής Υπουργός Παιδείας, Έρευνας και Θρησκευμάτων κ. Φωτάκης για κάποιες διευκρινίσεις. Από εκεί και πέρα όσοι θέλετε να τοποθετηθείτε επ’ αυτών, θα σας δώσω τον λόγο.

Κύριε Υπουργέ, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κυρίες και κύριοι Βουλευτές, καλείστε σήμερα να ψηφίσετε τη συμφωνία της UNESCO με την Ελληνική Δημοκρατία αναφορικά με τον ορισμό του Κέντρου Ολοκληρωμένης και Διεπιστημονικής Διαχείρισης Υδάτινων Πόρων, του ΚΕΟΔΥ, που λειτουργεί στο Αριστοτέλειο Πανεπιστήμιο Θεσσαλονίκης, ούτως ώστε αυτό να λειτουργεί και υπό την αιγίδα της UNESCO.

Το ΚΕΟΔΥ ιδρύθηκε το 2011, με απόφαση της συγκλήτου του πανεπιστημίου ως δομή που λειτουργεί μέσα σε αυτό. Αντικείμενό του ήταν ο συντονισμός των ερευνητικών και εκπαιδευτικών δραστηριοτήτων του ιδρύματος στην περιοχή της ολοκληρωμένης διαχείρισης υδάτινων πόρων. Πρόκειται για έναν τομέα με έντονα διεπιστημονικό χαρακτήρα, όπως άλλωστε αυτό καταδεικνύει η συμμετοχή εκπροσώπων από δεκατρία τμήματα του πανεπιστημίου, που δραστηριοποιούνται με τον έναν ή τον άλλον τρόπο στον τομέα αυτό. Καθηγητές του Αριστοτελείου Πανεπιστήμιου απετέλεσαν και το αρχικό συντονιστικό όργανο του ΚΕΟΔΥ.

Τον Οκτώβριο του 2015 η UNESCO ενέκρινε πρόταση που υπέβαλε το πανεπιστήμιο μέσω του Υπουργείου Παιδείας και με τη στήριξη του Υπουργείου Εξωτερικών ενέκρινε την αναβάθμιση του κέντρου σε κέντρο της UNESCO με έδρα το ίδρυμα, αποτελώντας έτσι το πρώτο κέντρο αυτού του τύπου στην Ελλάδα και το εικοστό Κέντρο Μελέτης Υδάτων της UNESCO στον κόσμο.

Με βάση τη συμφωνία αυτή το ΚΕΟΔΥ θα διοικείται από συντονιστική επιτροπή, στην οποία θα μετέχουν τέσσερις καθηγητές του πανεπιστημίου, δύο ερευνητές από αντίστοιχα κέντρα της UNESCO και ένας εκπρόσωπος της UNESCO. Το διοικητικό συμβούλιο θα εποπτεύεται από τη σύγκλητο του Αριστοτελείου Πανεπιστημίου.

Το ΚΕΟΔΥ θα χρηματοδοτείται από πόρους του πανεπιστημίου και θα λειτουργεί με προσωπικό του ιδρύματος. Υπάρχει σχετική απόφαση που έχει ληφθεί από τη σύγκλητο τον Ιούλιο του 2011. Θα έχει επίσης ερευνητές στα πλαίσια ερευνητικών προγραμμάτων σύμφωνα με την ιδρυτική του απόφαση.

Η επιλογή αυτή της UNESCO καταδεικνύει την υψηλή στάθμη του επιστημονικού δυναμικού στον τομέα της Υδρολογίας και των συναφών επιστημών που υπάρχουν στο πανεπιστήμιο αλλά όχι μόνο αυτό. Η διαχείριση των υδάτινων πόρων, η έρευνα στον τομέα αυτό συγκεντρώνει σήμερα τεράστιο διεθνές ενδιαφέρον. Θέματα λειψυδρίας, βέλτιστης αξιοποίησης του υδροφόρου ορίζοντα, πρόληψης και αντιμετώπισης πλημμυρών, προστασίας των υδάτων και άλλα συναφή αποτελούν θέματα-προκλήσεις σε πολλές χώρες του κόσμου.

Θα ήθελα να αναφέρω ότι η προστασία των υδάτων γενικότερα από τη μόλυνση που επιφέρουν τα πλαστικά, έχει επιλεγεί ως μια ευρωπαϊκή εμβληματική πρωτοβουλία υπό συζήτηση, που σχεδιάζεται για το ένατο πρόγραμμα-πλαίσιο για την έρευνα της Ευρωπαϊκής Ένωσης. Όσον αφορά στο θέμα των πλημμυρών, όπως αυτές που αντιμετωπίζει η χώρα μας, η σημασία της ύπαρξης ενός τέτοιου κέντρου είναι προφανής.

Επιπλέον η ανάληψη σχετικών ερευνητικών δράσεων στις χώρες της Μεσογείου έχει αναγνωριστεί και αποτελεί έναν από τους δύο πόλους του προγράμματος για την ευρωμεσογειακή συνεργασία της Ευρωπαϊκής Ένωσης του προγράμματος «PRIMA», που εστιάζεται στην αγροδιατροφή και στους υδάτινους πόρους. Πρόσφατα έληξε η υποβολή προτάσεως στο πρόγραμμα αυτό με πενήντα οκτώ ελληνικές συμμετοχές για έρευνα στον πόλο των υδάτινων πόρων και με συνολική αιτούμενη χρηματοδότηση ύψους 11 εκατομμυρίων.

Το πανεπιστήμιο, μέσω του ΚΕΟΔΥ, αναμένεται να προσελκύσει σημαντικό μέρος αυτών των πόρων και γενικότερα να πρωταγωνιστήσει στις προσπάθειες της χώρας στον τομέα αυτό.

Όμως η σημερινή κύρωση της συμφωνίας με την UNESCO έχει μια ευρύτερη σημασία, αφού αναβαθμίζει τη γεωστρατηγική σημασία της Μακεδονίας, καθώς το Αριστοτέλειο Πανεπιστήμιο γίνεται κέντρο αναφοράς στην περιοχή και γενικότερα ενισχύει τη θέση της χώρας στη Νοτιοανατολική Ευρώπη.

Για όλους αυτούς τους λόγους, κυρίες και κύριοι Βουλευτές, σας καλώ να υπερψηφίσετε την κύρωση της συμφωνίας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Έχει ζητήσει τον λόγο και ο Υφυπουργός Εξωτερικών κ. Αμανατίδης. Οπότε θα δώσω τον λόγο και στον Υπουργό, έτσι ώστε αν κάποιος θέλει να τοποθετηθεί επί το συνόλου, να έχει τη δυνατότητα αυτή.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Μετά από τη γόνιμη συζήτηση η οποία έγινε στην Επιτροπή Μορφωτικών Υποθέσεων, θεωρώ ότι και με την τοποθέτηση του Υπουργού έχουν ξεκαθαριστεί τα ζητήματα που είχαν μπει όσον αφορά τη συντονιστική επιτροπή.

Θα ήθελα να αναφέρω δύο-τρία στοιχεία και κάποιες ερωτήσεις που είχαν γίνει. Μία ερώτηση είναι αν περιλαμβάνονται μόνο τα ποτάμια ή αν περιλαμβάνονται και οι λίμνες. Περιλαμβάνονται τόσο τα ποτάμια όσο και οι λίμνες. Θα πρέπει να ξέρει η Βουλή ότι περίπου το 40% των κατοίκων της γης ζουν σε περιοχές, όπου τα περιβαλλοντικά συστήματα και οι φυσικοί πόροι -με αιχμή του δόρατος, βέβαια, τα υδατικά αποθέματα- είναι διακρατικά, δηλαδή, μοιράζονται μεταξύ δύο ή και περισσοτέρων χωρών.

Στην Ελλάδα το 25% των υδάτινων πόρων προέρχεται από τους βόρειους γείτονες μας, καθώς έχουμε πέντε διακρατικούς ποταμούς και τρεις λίμνες. Από τα οκτώ ποτάμια της βόρειας Ελλάδας μόνο τα τρία δεν είναι διασυνοριακά. Από τα πέντε ποτάμια που μοιραζόμαστε, στην περίπτωση του Αώου είμαστε σε πλεονεκτική θέση. Διακρατικές, βέβαια, είναι και οι λίμνες Μικρή και Μεγάλη Πρέσπα και η λίμνη Δοϊράνη.

Οι πόροι θα εξασφαλίζονται από το Αριστοτέλειο Πανεπιστήμιο. Δεν δημιουργείται καμμία νέα δομή. Το ΑΠΘ είναι απολύτως υπεύθυνο για τη λειτουργία και τη βιωσιμότητα του κέντρου. Η αναβάθμιση του Κέντρου Διαχείρισης Υδάτινων Πόρων είναι πολύ σημαντική για τη Θεσσαλονίκη και τη Μακεδονία συνολικά όπως είπε ο Υπουργός. Δίνει τη δυνατότητα για περαιτέρω ανάδειξη και διεθνή αναγνώριση του έργου των καθηγητών, των ερευνητών και των φοιτητών του ΑΠΘ, δημιουργώντας ευκαιρίες διεθνών συνεργασιών και παράλληλα συμβάλλει στην εξωστρέφεια του πανεπιστημίου και τη διεθνή προβολή της πόλης και της χώρας.

Έτσι διαμέσου αυτού του κέντρου UNESCO το ΑΠΘ μπορεί να παίξει έναν πλέον σημαντικό ρόλο στα Βαλκάνια και στη Μεσόγειο στον τομέα της διαχείρισης των υδάτων.

Με αυτά εδώ και ευχαριστώντας για τη συζήτηση -η οποία έγινε στην Επιτροπή Μορφωτικών Υποθέσεων για να δοθούν και οι αντίστοιχες διευκρινίσεις- σας καλώ κι εγώ, βεβαίως, να ψηφίσετε τη συγκεκριμένη κύρωση της συμφωνίας. Θα καταθέσουμε στη Βουλή τη συμφωνία η οποία υπάρχει ανάμεσα στο ΑΠΘ και την UNESCO, όπου αναφέρεται στο άρθρο 5 της συμφωνίας αυτής, όπου είναι η συντονιστική επιτροπή.

(Στο σημείο αυτό ο Υφυπουργός κ. Ιωάννης Αμανατίδης καταθέτει για τα Πρακτικά την προαναφερθείσα συμφωνία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Υπάρχει κάποιος συνάδελφος, ο οποίος θέλει να τοποθετηθεί, από αυτούς που έχουν δηλώσει επιφύλαξη ή «Παρών»;

**ΑΝΤΩΝΙΟΣ ΓΡΕΓΟΣ:** Ναι, κύριε Πρόεδρε.

**ΙΩΑΝΝΗΣ ΔΕΛΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ωραία. Ο κ. Γρέγος έχει τον λόγο για πέντε λεπτά.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Η συμφωνία υπεγράφη τον Σεπτέμβριο του 2016 και η αλήθεια είναι πως τη φέρνετε προς κύρωση σε σύντομο χρονικό διάστημα σε αντίθεση με άλλες κυρώσεις. Είναι ευχάριστο, επίσης, το γεγονός ότι δεν έχουμε τροπολογίες σε αυτό το νομοσχέδιο. Εγώ το θεωρώ σημαντικό, γιατί αναβαθμίζει το Αριστοτέλειο Πανεπιστήμιο Θεσσαλονίκης και γενικά την πόλη της Θεσσαλονίκης.

Προφανώς πρόκειται για μια πολύ σημαντική εξέλιξη τόσο για το Πανεπιστήμιο Θεσσαλονίκης, με την ενίσχυση της εξωστρέφειάς του και την ευκαιρία διεθνών συνεργασιών και διεθνούς προβολής του διδακτικού και ερευνητικού προσωπικού, όσο και για την πόλη, όπως είπα και προηγουμένως, με διεθνή προβολή σε ακαδημαϊκό και ερευνητικό επίπεδο.

Είχαμε πει και στην επιτροπή ότι θα ψηφίσουμε «παρών» και αυτό το κάνουμε διότι εμπλέκεται για μια ακόμη φορά δράση μη κυβερνητικών οργανώσεων. Ξέρουμε όλοι πολύ καλά ότι αυτές οι μη κυβερνητικές οργανώσεις έχουν πολύ ύποπτες δράσεις και δεν θέλουμε να υπάρχουν ούτε και εδώ. Υπάρχουν αυτές οι αμφιβολίες που εκφράσαμε και στην επιτροπή, αφού πολλές φορές σε αυτές τις μη κυβερνητικές οργανώσεις έχουν αποδειχθεί οι μη ανιδιοτελείς σκοποί τους και η καθοδήγησή τους από ξένα κέντρα εξουσίας, δεδομένου ότι έχουν τη δυνατότητα να αποτελέσουν μοχλούς πίεσης και διαμόρφωσης πολιτικών δράσεων καθώς και χειραγώγησης της κοινής γνώμης.

Είχαμε κάποιες παρατηρήσεις πάνω σε συγκεκριμένα άρθρα, κυρίως στο 4, στο 7 και στο 8. Να πούμε κάτι πάρα πολύ βασικό: Το νερό είναι ανθρώπινο δικαίωμα, ουσιώδες για την πλήρη απόλαυση της ζωής και όλων των ανθρώπινων δικαιωμάτων, όπως τονίζει και ο ΟΗΕ και δεν μπορεί και δεν πρέπει να γίνεται κερδοσκοπικό εμπόρευμα. Η αποτελεσματική διαχείριση των υδάτινων πόρων δεν πρέπει να γίνεται από ιδιώτες.

Η ελληνική Κυβέρνηση, πέραν της όποιας υλικής ή οικονομικής συνδρομής προς το Κέντρο Διαχείρισης Υδάτινων Πόρων, πρέπει να ασκεί άμεση εποπτεία και να θέτει το πλαίσιο εντός του οποίου θα δρα το κέντρο, επιδιώκοντας πρωτίστως την ικανοποίηση των εθνικών μας συμφερόντων μέσω της αξιοποίησης των επιστημονικών πορισμάτων.

Για το άρθρο 4 είχαμε διατυπώσει κάποιες επιφυλάξεις. Έχουν γίνει κάποιες βελτιώσεις. Στο προτεινόμενο άρθρο 9 είχαμε πει ότι πρέπει να τεθεί κάποιο χρονικό όριο στην υποχρέωση ενημέρωσης των εμπλεκόμενων μερών, προκειμένου να τεθούν σε ισχύ οι διατάξεις της συμφωνίας. Έγινε και η αναρίθμηση απ’ ό,τι είδα, γιατί ήταν και αυτό ένα πρόβλημα.

Επαναλαμβάνω και πάλι ότι θα ψηφίσουμε «παρών» λόγω της δράσης και εδώ των μη κυβερνητικών οργανώσεων.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Γρέγο.

Κύριε Δελή, έχετε τον λόγο για πέντε λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κατ’ αρχάς, πρέπει να πούμε ότι το ΚΕΟΔΥ δεν ιδρύεται τώρα. Λειτουργεί ήδη εδώ και επτά χρόνια, από το 2011, ως μονάδα εποπτευόμενη από τη σύγκλητο του Αριστοτελείου Πανεπιστημίου. Τώρα συνδέεται με την UNESCO και τίθεται υπό την αιγίδα της ως κέντρο κατηγορίας 2.

Εδώ πρέπει να πούμε ότι σχετικά με τη χρηματοδότηση αυτού του κέντρου, ένα ζήτημα που είναι έτσι κι αλλιώς κρίσιμο για τη λειτουργία αυτή, υπάρχει μονάχα μια γενικόλογη διατύπωση στο άρθρο 8, που λέει πώς «η Κυβέρνηση θα προσπαθεί να παρακολουθεί ότι οι αναγκαίοι οικονομικοί πόροι σε είδος που χρειάζονται για τη διοίκηση και την ορθή λειτουργία του ΚΕΟΔΥ, έχουν διασφαλιστεί από το ΑΠΘ».

Από πού, όμως, θα έχουν διασφαλιστεί και από πού θα προέρχονται αυτοί οι αναγκαίοι πόροι; Αυτό δεν αναφέρεται και δεν αναφέρεται τίποτα για τη χρηματοδότηση του κέντρου, γιατί το ζήτημα της χρηματοδότησής του έχει οριστεί και διευθετηθεί με την ιδρυτική του ακόμα απόφαση από το 2011. Σύμφωνα με αυτήν, λοιπόν, την ιδρυτική απόφαση, το κέντρο δεσμεύεται σχεδόν απόλυτα και αποκλειστικά και οδηγείται στην αναζήτηση χρηματοδότησης από αυτό το ίδιο, μέσα πάντα στα αυστηρά πλαίσια της επιχειρηματικής λειτουργίας του πανεπιστημιακού και του ερευνητικού ιστού της χώρας.

Τώρα θα μου πείτε βέβαια ότι δεν είναι και το μόνο παράδειγμα. Όλα τα νομοθετήματα της σημερινής Κυβέρνησης για την τριτοβάθμια εκπαίδευση και την έρευνα κινούνται προς αυτήν την κατεύθυνση και επεκτείνουν και βαθαίνουν αυτήν την επιχειρηματικότητα των πανεπιστημιακών ιδρυμάτων και των ερευνητικών κέντρων και μάλιστα περισσότερο όσο δένονται στο άρμα των αναγκών της κερδοφορίας των επιχειρηματικών ομίλων.

Απλώς και με τούτο το νομοσχέδιο -λέμε εμείς- επιβεβαιώνεται η απόλυτη νομοθετική συνέχεια όλων των κυβερνήσεων, αφού η Κυβέρνηση του ΣΥΡΙΖΑ δεν πειράζει ούτε λέξη από το ιδρυτικό κείμενο του 2011 της τότε κυβέρνησης του ΠΑΣΟΚ.

Όμως, η έρευνα και οι υπόλοιπες δραστηριότητες αυτού του κέντρου θα μπορούσαν να έχουν μια ιδιαίτερη επιστημονική και κοινωνική σημασία, από τη σκοπιά βέβαια της εξυπηρέτησης των λαϊκών συμφερόντων και αναγκών και σε ένα πεδίο εξαιρετικής βαρύτητας, όπως είναι αυτό της διαχείρισης των υδάτινων πόρων, όταν μάλιστα είναι γνωστό ότι αυτή η διαχείριση των υδάτινων πόρων έχει αναδειχθεί τα τελευταία χρόνια σε πεδίο εντονότατου επενδυτικού, επιχειρηματικού ενδιαφέροντος, αλλά και αυξημένης γεωοικονομικής και γεωπολιτικής σημασίας, οπότε το ζήτημα αποκτά βέβαια μια ιδιαίτερη σημασία.

Με την έννοια αυτή, ως ΚΚΕ ο προβληματισμός μας είναι εντονότατος για το πλαίσιο μέσα στο οποίο θα λειτουργήσει, καθώς και το ποιοι είναι οι στόχοι που καλείται να υπηρετήσει το ΚΕΟΔΥ με βάση τη σημερινή κύρωση.

Δείτε, για παράδειγμα, τι λέει το άρθρο 5 της συμφωνίας που κυρώνεται σήμερα. Εκεί ρητά αναφέρεται ότι στόχος είναι η συμβολή και η παρέμβαση του ΚΕΟΔΥ για την αντιμετώπιση των προκλήσεων που σχετίζονται με το νερό, με περιφερειακή διεθνή, παγκόσμια δράση μέσω, μεταξύ άλλων, της συνεργασίας με κυβερνητικές υπηρεσίες, ΜΚΟ, ενδιαφερόμενους και φορείς λήψης αποφάσεων, με ιδιαίτερη έμφαση στα διασυνοριακά υδάτινα συστήματα.

Μέσα σε αυτό το πλαίσιο, ο συγκεκριμένος σκοπός του ΚΕΟΔΥ αναφέρεται, εκτός όλων των άλλων, στο να αναπτύξει, να προωθήσει και να μεταδώσει ορθές πολιτικές ολοκληρωμένης διαχείρισης υδάτων γύρω από την περιοχή της Μεσογείου, της Νοτιοανατολικής Ευρώπης και αλλού και να παρέχει συμβουλευτικές υπηρεσίες σχετικά με την πολιτική εκπαίδευση και ανάπτυξη ικανοτήτων ως βάση για την ανάπτυξη και εφαρμογή νέων ολοκληρωμένων μεθόδων διαχείρισης υδάτινων πόρων στην περιοχή.

Με δεδομένο, όμως, κύριε Υπουργέ, ότι σήμερα οξύνεται ο άγριος ανταγωνισμός ανάμεσα σε ιμπεριαλιστικά κέντρα και διεθνείς μονοπωλιακούς ομίλους για το ξαναμοίρασμα αγορών και εδαφών με οικονομική σημασία, με δεδομένο ότι σήμερα το συνολικό πλέγμα νερό-τρόφιμα-ενέργεια, και άρα οι υδάτινοι πόροι, κατέχει ασφαλώς μια ιδιαίτερη θέση στους ιμπεριαλιστικούς σχεδιασμούς και ανταγωνισμούς, τότε όλες αυτές οι αναφορές μεγαλώνουν την ανησυχία μας για τον ρόλο που πραγματικά θα έρθει να προσδώσει στο ΚΕΟΔΥ η σημερινή σύμβαση.

Όλο αυτό το επιβεβαίωσε και με τον τρόπο του πριν από λίγο η ίδιος ο Υπουργός με τον νέο πια ρόλο που παρουσίασε για το ΚΕΟΔΥ ως μια ακόμη βάση για να ισχυροποιηθεί η θέση μας -αυτά ήταν τα λόγια του στην επιτροπή- στο πλαίσιο του προγράμματος «PRIMA», που εντάσσεται στην Πλατφόρμα της Ευρωπαϊκής Ένωσης «HORIZON 2020» και αφορά εννέα μέλη της Ευρωπαϊκής Ένωσης, καθώς και άλλες επτά μεσογειακές χώρες-μη μέλη της –και η Ελλάδα συνεισφέρει σε αυτό με 10 εκατομμύρια ευρώ- και ασχολείται με τους υδάτινους πόρους και τα τρόφιμα.

Σε αυτό το πρόγραμμα, το «PRIMA», εκτός από δημόσιους φορείς εμπλέκονται και μεγάλες επιχειρήσεις, επιχειρηματικές ενώσεις, μη κυβερνητικές οργανώσεις, στο πλαίσιο πάντα βέβαια του στόχου της ανταγωνιστικότητας των μεγάλων ευρωπαϊκών επιχειρηματικών ομίλων.

Εδώ πρέπει να πούμε ότι ήδη στην αστική βιβλιογραφία χρησιμοποιούνται ήδη οι όροι του «υδροιμπεριαλισμού» και της γεωπολιτικής «υδροηγεμονίας», όροι βεβαίως που δηλώνουν ακριβώς την ιδιαίτερη θέση των υδάτινων πόρων στους ιμπεριαλιστικούς σχεδιασμούς και ανταγωνισμούς.

Όμως, και μια ματιά να ρίξει κάποιος στην ευρύτερη περιοχή, αρκεί. Βλέπουμε ότι η κυβέρνηση της Τουρκίας εφαρμόζει εδώ και αρκετό καιρό ένα άτυπο εμπάργκο νερού σε ορισμένες περιοχές που ελέγχονται από τις κουρδικές δυνάμεις, αξιοποιώντας και τα μεγάλα υδροηλεκτρικά φράγματα, όπως αυτό του Τίγρη ποταμού.

Την ίδια ακριβώς τακτική εφαρμόζει και το Ισραήλ απέναντι στους Παλαιστίνιους και τους υπόλοιπους Άραβες, οπότε αυτό δείχνει ότι και το νερό παίζει έναν σπουδαίο ρόλο στην αραβοισραηλινή διαμάχη.

Και μη μας πείτε ότι όλα αυτά τα ζητήματα δεν αποκτούν μια ξεχωριστή σημασία σε μια περίοδο που μεγαλώνει η πιθανότητα μεγάλων περιφερειακών συγκρούσεων, ακόμα και ενός πιο γενικευμένου ιμπεριαλιστικού πολέμου.

Παραπέρα, κλείνοντας, υπάρχουν και μια σειρά από μελέτες που συνδέουν άμεσα τα ζητήματα της ύδρευσης και του πόσιμου νερού με την αύξηση παγκοσμίως των μεταναστευτικών και των προσφυγικών ροών προοπτικά με ιδιαίτερη έμφαση μάλιστα στην ευρύτερη περιοχή.

Φυσικά αυτό για εμάς δεν προκαλεί απολύτως καμμία έκπληξη. Απλώς αποδεικνύει ότι σε παγκόσμιο επίπεδο ο καπιταλιστικός δρόμος ανάπτυξης ευθύνεται για το γεγονός ότι ένα δισεκατομμύριο και πλέον άνθρωποι δεν έχουν σήμερα πρόσβαση σε επαρκές και καθαρό νερό, ενώ εκατομμύρια παιδιά πεθαίνουν από αρρώστιες που συνδέονται με την έλλειψή του.

Τελικά, παρά το αναμφισβήτητο γεγονός ότι η λειτουργία αυτού του κέντρου και η συνεργασία με την UNESCO θα μπορούσε, πράγματι, να συνεισφέρει σημαντικά στην ανάπτυξη και την προώθηση της σχετικής έρευνας για τους υδάτινους πόρους, όλοι οι παραπάνω λόγοι που πριν από λίγο εκθέσαμε εντείνουν τις ανησυχίες μας και μας οδηγούν να δηλώσουμε «παρών» στο σημερινό νομοσχέδιο.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δελή.

Τον λόγο έχει ο κ. Σαρίδης για πέντε λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Θεσσαλονίκη έχει ιδιαίτερη σχέση με τα ζητήματα που αφορούν το πολυτιμότερο αγαθό της φύσης. Όπως όλοι γνωρίζετε πάρα πολύ καλά, έχουμε αναπτύξει μια μεγάλη ευαισθησία στην περιοχή με τα προβλήματα τα οποία αντιμετωπίζουμε. Η σπατάλη του νερού και από την άλλη πλευρά η διαχείριση ως προϊόν για το κέρδος των ιδιωτών είναι κάτι που για εμάς αποτελεί σαφώς έναν εφιάλτη.

Παράλληλα, έχουμε και την ευλογία να έχουμε στην πόλη μας ένα από τα καλύτερα πανεπιστήμια της Ευρώπης. Μπροστά, λοιπόν, στην προοπτική του να τεθεί το ΚΕΟΔΥ, το οποίο υπάρχει σαφώς στο Αριστοτέλειο Πανεπιστήμιο από το 2011 ως κέντρο κατηγορίας 2 υπό την αιγίδα της UNESCO, με σκοπό την αντιμετώπιση και την πρόκληση όλων αυτών των προβλημάτων που αφορούν την διαχείριση του νερού, δεν μπορούμε, κύριε Πρόεδρε, παρά να είμαστε θετικοί και να συμφωνήσουμε πως πράγματι υπάρχουν σοβαροί λόγοι για να στηρίξουμε την συγκεκριμένη κύρωση.

Όπως ξεκάθαρα αναφέρεται στην προς κύρωση συμφωνία, η βοήθεια θα είναι τεχνικής φύσεως στο πλαίσιο της εξυπηρέτησης στρατηγικών στόχων που έχει θέσει ομοφώνως η παγκόσμια κοινότητα για την προστασία των υδάτινων πόρων.

Στο θέμα της διαχείρισης του νερού δεν χωράνε μικροκομματικές σκοπιμότητες, κύριε Πρόεδρε. Με αυτήν την πεποίθηση μέσα μας η Ένωση Κεντρώων θα στηρίξει την συγκεκριμένη κύρωση.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σαρίδη.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης ως Κέντρου Κατηγορίας 2 υπό την Αιγίδα της UNESCO».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Παρακαλώ πολύ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Μάριος Γεωργιάδης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Μάριος Γεωργιάδης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Ημ/νία: | ######## |  | UNESCO |  |  |  |  |  |
|  | Κωδικός: | 20180530 |  |  |  |  |  |  |  |
|  | Επί του νομοσχεδίου ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |  |  |
| ΣΥΡΙΖΑ: |  |  | ΝΑΙ |  |  |  |  |  |  |
| Ν.Δ: |  |  | ΝΑΙ |  |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |  |
| Χ.Α: |  |  | ΠΡΝ |  |  |  |  |  |  |
| Κ.Κ.Ε: |  |  | ΠΡΝ |  |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |  |  |  |
|  |  |  |  |  |  |  |  |  |  |
|  |  |  |  |  | Σελ. | 1-Ιαν |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

**ΠΡΟΕΔΡΕΥΩΝ (Μάριος Γεωργιάδης):** Συνεπώς το σχέδιο νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης, ως Κέντρου Κατηγορίας 2 υπό την Αιγίδα της UNESCO» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, δηλαδή η σελίδα 27α)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα παρέσχε τη ζητηθείσαεξουσιοδότηση.

Επειδή αναμένουμε τον Υπουργό Υγείας για να εισέλθουμε στη συζήτηση του επόμενου νομοσχεδίου, θα κάνουμε μια ολιγόλεπτη διακοπή και επανερχόμαστε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, πριν εισέλθουμε στη συμπληρωματική ημερήσια διάταξη της νομοθετικής εργασίας, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δέκα μαθητές και μαθήτριες και δύο εκπαιδευτικοί συνοδοί τους από το 4ο Δημοτικό Σχολείο Ταύρου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, προχωρούμε τώρα στο δεύτερο για σήμερα νομοσχέδιο.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την τροποποίηση της Συμφωνίας Υποδοχής μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα και την Ελλάδα».

Το νομοσχέδιο ψηφίστηκε στη Διαρκή Επιτροπή κατά πλειοψηφία.

Εισάγεται προς συζήτηση με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν λόγο όσοι έχουν αντίρρηση επί της κυρώσεως αυτής της συμφωνίας.

Ωστόσο, επειδή έχουν κατατεθεί τρεις υπουργικές τροπολογίες και μία βουλευτική, η τροπολογία με γενικό αριθμό 1593 και ειδικό 116, η τροπολογία με γενικό αριθμό 1594 και ειδικό 197 και η τροπολογία με γενικό αριθμό 1595 και ειδικό 118 –αναφέρομαι στις υπουργικές- και η βουλευτική τροπολογία με γενικό αριθμό 1590 και ειδικό 115, προτείνω αρχικά να τοποθετηθούν επί της Συμφωνίας όσοι καταψήφισαν ή εξέφρασαν επιφυλάξεις, καθώς και ο αρμόδιος Υπουργός, για πέντε λεπτά, για ορισμένες διευκρινίσεις και για την ανάπτυξη των τροπολογιών και στη συνέχεια, όσοι το επιθυμούν, να τοποθετηθούν επί των τροπολογιών, επίσης για πέντε λεπτά, για το κάθε κόμμα.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Να υπενθυμίσω πώς έχουν τοποθετηθεί τα κόμματα: Ο ΣΥΡΙΖΑ υπέρ, η Νέα Δημοκρατία «υπέρ», η Δημοκρατική Συμπαράταξη «υπέρ», η Χρυσή Αυγή «με επιφύλαξη», το ΚΚΕ «κατά», οι Ανεξάρτητοι Έλληνες «υπέρ», το Ποτάμι «υπέρ» και η Ένωση Κεντρώων «με επιφύλαξη».

Τον λόγο έχει ο κύριος Υπουργός, για μια νομοτεχνική βελτίωση. Μετά θα μιλήσει ο κ. Αϊβατίδης επί της Συμφωνίας, όχι επί των τροπολογιών.

Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Θέλουμε να κάνουμε μια νομοτεχνική βελτίωση. Στο τέλος του τίτλου του νομοσχεδίου προσθέτουμε: «…και λοιπές διατάξεις».

Επίσης, στο ακροτελεύτιο άρθρο προσθέτουμε: «…εκτός εάν ορίζεται διαφορετικά στις επιμέρους διατάξεις».

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τον λόγο έχει ο κ. Αϊβατίδης για πέντε λεπτά.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Το ζήτημα της εγκαθίδρυσης Γραφείου του Παγκόσμιου Οργανισμού Υγείας στην Ελλάδα ανακινήθηκε -και ουσιαστικά είμαστε σήμερα εδώ για τη σχετική ψήφιση- μετά τη συνάντηση του Πρωθυπουργού στις 12 Σεπτεμβρίου 2017 με τον Γενικό Διευθυντή του ΠΟΥ τον κ. Τέντρος Αντάνομ.

Φρονούμε ότι ο λόγος αυτής της συνάντησης και της κλήσης του Πρωθυπουργού στη συγκεκριμένη συνεδριακή εκδήλωση ήταν το ζήτημα που έχει ανακύψει και οι κίνδυνοι, που επαπειλούνται από την ανεξέλεγκτη μετανάστευση.

Φρονούμε ότι το συγκεκριμένο σχέδιο νόμου έχει κάποια θετικά στοιχεία και ειδικότερα για εμάς, τους Βουλευτές της Χρυσής Αυγής, που, ενώ απευθύνουμε γραπτές ερωτήσεις στους κυρίους Υπουργούς, αυτοί, παρανόμως και με διάφορες παιδαριώδεις προφάσεις, δεν απαντούν.

Για εμάς, η εγκαθίδρυση αυτού του γραφείου είναι σημαντική, διότι θα κοινοποιούμε στο γραφείο αυτό ζητήματα, τα οποία αφορούν στη δημόσια υγεία και ειδικότερα, άπτονται του προβλήματος της παράνομης και ανεξέλεγκτης μετανάστευσης.

Επανειλημμένως έχουμε θίξει, ως Χρυσή Αυγή, το μείζον πρόβλημα, που αφορά στη λανθάνουσα φυματίωση. Ζητήσαμε από τους κυρίους Υπουργούς να μας πουν εάν εξετάζονται, εάν υποβάλλονται σε αντίστοιχα τεστ, δοκιμασίες οι άνθρωποι αυτού που έρχονται από διάφορες χώρες. Προσφάτως υπήρξε ένα έγγραφο από το κέντρο κράτησης μεταναστών της Σάμου, όπου καταγράφονται δώδεκα άτομα από τη Λαϊκή Δημοκρατία του Κονγκό.

Στις 8 Μαΐου, στη συγκεκριμένη χώρα η Κυβέρνηση κοινοποίησε, γνωστοποίησε πως υπάρχει έξαρση της ιογενούς και θανατηφόρου νόσου Έμπολα με είκοσι εννέα νεκρούς, με κίνδυνο μάλιστα, επιδημίας. Επειδή ο χρόνος επώασης της συγκεκριμένης νόσου είναι δύο με είκοσι μία ημέρες, κάλλιστα κάποιος ο οποίος έχει μολυνθεί από τον ιό από τη Λαϊκή Δημοκρατία του Κονγκό, μπορεί εντός αυτού του χρονικού διαστήματος και χωρίς να έχει εκδηλώσει τη νόσο, να βρεθεί στην Ελλάδα.

Θα πρέπει οι κύριοι Υπουργοί να μεριμνήσουν για το συγκεκριμένο θέμα. Δεν συνιστά κινδυνολογία. Είναι τεκμηριωμένη η άποψή μας αυτή.

Σε αντίστοιχες περιπτώσεις, με την εγκαθίδρυση του γραφείου αυτού, πιστεύουμε ότι αναμφίβολα θα βοηθηθεί η δημόσια υγεία και θα περιοριστεί η ανεξέλεγκτη και ασύδοτη συμπεριφορά κάποιων αφερέγγυων μη κυβερνητικών οργανώσεων, που εμπλέκονται στο ζήτημα της υγείας.

Όμως, δεν θα υπερψηφίσουμε το συγκεκριμένο σχέδιο νόμου. Αυτό για τον εξής λόγο: Κατά καιρούς έχει καταγγελθεί ο Παγκόσμιος Οργανισμός Υγείας για φαινόμενα διαφθοράς. Σύμφωνα με την «JP MORGAN», το έτος 2009 και εξαιτίας του συναγερμού τότε για τον ιό Η1Ν1 οι φαρμακευτικοί κολοσσοί αποθησαύρισαν 7,5 με 10 δισεκατομμύρια δολάρια χάρη στην εμπλοκή του επονομαζόμενου «Dr. Flu», του Άλμπερτ Οστερχάουζ, ο οποίος είχε μιλήσει για κίνδυνο πανδημίας.

Επίσης, το 1999 κατευθυντήριες οδηγίες από τον Παγκόσμιο Οργανισμό Υγείας για την αντιμετώπιση και θεραπεία της υπερτασικής νόσου οδήγησαν σε ανάλογα κέρδη μεγάλες φαρμακευτικές εταιρείες. Μάλιστα, στη συγκεκριμένη μελέτη, που είχε γίνει τότε από τον Παγκόσμιο Οργανισμό Υγείας, δεν αποδείχθηκε ότι τα προτεινόμενα φάρμακα έχουν καλύτερο αποτέλεσμα από τα πολύ πιο φθηνά διαθέσιμα.

Επίσης, συνεργάτης του Παγκόσμιου Οργανισμού Υγείας είναι η «NOVARTIS”. Αυτό είναι γνωστό. Υπάρχει, δηλαδή, μία αγαστή συνεργασία, η οποία επιπροσθέτως μας κάνει να μην υπερψηφίσουμε το συγκεκριμένο σχέδιο νόμου και απλώς να δηλώσουμε «παρών».

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αϊβατίδη.

Τον λόγο έχει ο κ. Δελής για πέντε λεπτά επί της Συμφωνίας.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Ασφαλώς και χρειάζεται η διεθνής συνεργασία για θέματα υγείας και είναι αυτονόητη η ανάγκη ύπαρξης στην Ελλάδα ενός γραφείου του ΠΟΥ, του Παγκόσμιου Οργανισμού Υγείας, που θα συντονίζει μια τέτοια προσπάθεια.

Το ζήτημα, όμως, κύριε Υπουργέ, νομίζουμε ότι είναι άλλο. Με ποιον προσανατολισμό και με ποιο περιεχόμενο θα δρα αυτό το γραφείο και βέβαια, με ποιο καθεστώς θα λειτουργεί στη χώρα μας; Σε αυτά τα ερωτήματα, βέβαια, έχει ήδη απαντήσει από το 2011 η αρχική συμφωνία, που σήμερα τροποποιείται. Θυμίζουμε ότι τότε, το 2011, είχαμε καταψηφίσει αυτήν τη συμφωνία, κρίνοντας αρνητικά το περιεχόμενό της.

Η σημερινή τροποποιητική συμφωνία, σε σχέση με αυτήν του 2011, όχι μόνο διατηρεί, αλλά και ενισχύει τους δικούς μας λόγους για να την απορρίψουμε. Διότι και το περιεχόμενο και ο προσανατολισμός, η δράση του γραφείου του ΠΟΥ, που αφορά στα μη μεταδιδόμενα νοσήματα, επεκτείνεται συνολικά και στον τομέα της υγείας και κυρίως, της δημόσιας υγείας. Ενώ αναγνωρίζει και τη λεγόμενη πνευματική ιδιοκτησία, προβλέποντας την αξιοποίηση των αντιλαϊκών πολιτικών της Κυβέρνησης μέσω του Ελληνικού Γραφείου του ΠΟΥ και για άλλα κράτη, γεγονός, βεβαίως, που εσείς το παρουσιάζετε ως αναβάθμιση και διευρυμένο ρόλο της χώρας μας στην περιοχή.

Για να δούμε, όμως, λίγο από κοντά την αποστολή και τον ρόλο αυτού του γραφείου του ΠΟΥ. Είναι δεδομένο ότι το γραφείο αυτό θα παρέχει υποστήριξη, με βάση τη στρατηγική και τους κανόνες του ΠΟΥ και του περιφερειακού του γραφείου στην Ευρώπη. Άρα, με βάση την ευρωπαϊκή στρατηγική για την πρόληψη και τον έλεγχο των μη μεταδιδόμενων ασθενειών που ακολουθείται από το 2006.

Εδώ πρέπει να πούμε ότι περισσεύουν οι διαπιστώσεις για την κατάσταση της υγείας των λαών. Περισσεύουν οι διακηρύξεις για την ανάγκη κοινής δράσης, για τον προσανατολισμό στην πρόληψη, για την αντιμετώπιση των ανισοτήτων στην υγεία, μεταξύ των χωρών και εντός των χωρών. Μόνο που όλα αυτά, αποτελούν απλώς ευχολόγια, κύριε Υπουργέ, αφού οι κατευθύνσεις αυτής της στρατηγικής και του ΠΟΥ και της Ευρωπαϊκής Ένωσης είναι προσαρμοσμένες απόλυτα στην κυρίαρχη πολιτική για την υγεία, που ακολουθούν όλες οι κυβερνήσεις, και η δική σας, όπως και οι κυβερνήσεις όλων των αποχρώσεων στην Ευρώπη.

Ποιος είναι ο πυρήνας αυτής της στρατηγικής; Η υγεία είναι κόστος, σύμφωνα με αυτήν, και άρα, οι δαπάνες πρέπει να περικόπτονται. Και μάλιστα, όσο περισσότερο οι δαπάνες για την υγεία περικόπτονται, τόσο περισσότερο αυτοί που τις περικόπτουν φλυαρούν για την καθολική, δήθεν, πρόσβαση στην υγεία, όπως κάνει και η δική σας Κυβέρνηση. Αυτό είναι το πνεύμα της στρατηγικής του ΠΟΥ και γι’ αυτές τις ασθένειες, όπως άλλωστε και για το σύνολο των ζητημάτων της υγείας, και με βάση αυτήν τη στρατηγική καλείται να δράσει και το γραφείο του ΠΟΥ στην Αθήνα.

Είναι χαρακτηριστικό ότι η πρόληψη των μη μεταδιδόμενων νοσημάτων έχει ως αφετηρία, όχι την προστασία της υγείας των εργαζομένων, αλλά αφενός τη μείωση των επιπτώσεων, που προκαλούν αυτές οι ασθένειες στις επιχειρήσεις με την απουσία των εργαζομένων, τη μειωμένη παραγωγικότητα, τη συχνή εναλλαγή προσωπικού, λόγω ασθένειας, ό,τι δηλαδή μπορεί να επηρεάζει τη κερδοφορία τους και αφετέρου, τη μείωση των κρατικών δαπανών για την ιατροφαρμακευτική περίθαλψη, πρόνοια, συντάξεις, επιδόματα, που είναι πιο αυξημένα ασφαλώς, στις περιπτώσεις των χρόνιων παθήσεων, όπως ο καρκίνος, ο διαβήτης κ.λπ..

Κοντολογίς, είναι μια πολιτική για το πώς θα διασφαλιστεί ότι θα πληρώνουν για τα νοσήματα αυτά όσο γίνεται λιγότερο και οι εργοδότες και το κράτος τους. Στη στρατηγική αυτή, φυσικά δεν υπάρχει λέξη για δωρεάν υγεία και δωρεάν πρόληψη, για κάλυψη όλων των σύγχρονων αναγκών, δημόσιες υποδομές για την αξιοποίηση όλων των τεχνολογικών δυνατοτήτων. Αντίθετα, όλες οι κατευθύνσεις, που προτείνονται, έχουν τη λογική να είναι προσιτές οικονομικά για τους λαούς, δηλαδή θεωρούν δεδομένο ότι θα πληρώνουν για την υγεία, ότι οι υπηρεσίες υγείας πρέπει να οργανώνονται και να λειτουργούν στη λογική του κόστους-οφέλους και ότι η πρόληψη πρέπει να περιορίζεται στο βασικό και μόνο πακέτο.

Μόνιμη δικαιολογία για όλα αυτά; Η έλλειψη πόρων. Πότε, άλλωστε, υπήρχαν αυτοί οι διαθέσιμοι πόροι για την υγεία ή για την παιδεία; Ενώ, αν είναι για το ΝΑΤΟ και για τις επιδοτήσεις των επιχειρηματικών ομίλων, βρίσκονται αμέσως. Αρκεί εδώ να έχουν οι υπηρεσίες πρόληψης -δηλαδή να εξασφαλίζουν- τον βασικό εξοπλισμό, το πιεσόμετρο, τη ζυγαριά, το μηχανάκι για το ζάχαρο, για τη μέτρηση της αναπνευστικής λειτουργίας κ.λπ.. Αν, και εφόσον υπάρχουν πόροι –που ποτέ δεν υπάρχουν- να ενθαρρύνουν τότε και τον μαζικό προληπτικό έλεγχο. Διαφορετικά, ως συνήθως, η πρόληψη, όπως γνωρίζουμε, αφορά μόνο όσους είναι σε ομάδες υψηλού κινδύνου και αυτό με προσιτές τιμές.

Αυτή η στρατηγική έχει και κάτι άλλο, που είναι μέγιστη υποκρισία κατά την άποψή μας, να μπουν φόροι –λέτε- σε ανθυγιεινά τρόφιμα, να μπουν φόροι στις ιδιωτικές μεταφορές, να προτιμούν οι εργαζόμενοι το ποδήλατο και τις αστικές συγκοινωνίες, να γίνουν κατανοητές και σαφείς οι ταμπέλες στα τρόφιμα και άλλες τέτοιες εξυπνάδες.

Η υγεία έτσι, βεβαίως, ανάγεται σε ατομική υπόθεση, σε ατομική ευθύνη και όχι σε ευθύνη των κρατών. Είναι χαρακτηριστικό ότι ο ΠΟΥ εδώ αποδίδει ευθύνες στα κράτη και στις κυβερνήσεις μόνο στο να σχεδιάζουν υγιείς δημόσιες πολιτικές και να τις ελέγχουν και όχι να εξασφαλίζουν για όλους την προστασία της δημόσιας υγείας. Άλλωστε ούτε ο ΠΟΥ ούτε το ευρωπαϊκό παράρτημά του έχουν αντιδράσει ή καταδικάσει την αντιλαϊκή πολιτική στην υγεία ή πολύ περισσότερο τις ιμπεριαλιστικές επιδρομές και επιθέσεις.

Αντίθετα, αποδέχονται την αντιλαϊκή πολιτική, που δημιουργεί τα προβλήματα και τις δίνουν ταυτόχρονα επιστημονικό άλλοθι, προτείνοντας διάφορους τρόπους για τη διαχείρισή τους.

Τώρα, σε ό,τι αφορά τις πολυεθνικές, νομίζω ότι είναι γνωστός ο ρόλος τους και φάνηκε και από την παγκόσμια διαχείριση, που έγινε από όλα τα καπιταλιστικά κράτη στην υπόθεση της νέας γρίπης με αυτούς τους μεγάλους φαρμακευτικούς ομίλους.

Όπως είπαμε, διαφωνούμε με την πνευματική ιδιοκτησία στον ΠΟΥ για τα αποτελέσματα των εργασιών του στην Ελλάδα, γιατί εδώ αυτό σημαίνει ότι το κράτος, ενώ παρέχει χρηματοδότηση και διευκολύνσεις για τη λειτουργία του γραφείου στην Ελλάδα, για ένα μέρος τουλάχιστον των αποτελεσμάτων των εργασιών δεν θα μπορεί το ελληνικό κράτος να τα αξιοποιεί χωρίς ανταλλάγματα, αφού θα αποτελούν ιδιοκτησία του ΠΟΥ.

Επίσης, διαφωνούμε -και δεν είναι λεπτομέρεια αυτό- για ένα ιδιότυπο καθεστώς ασυλίας, που προβλέπεται σε δικαστικές διώξεις ή για κάποια άλλα προνόμια των εμπειρογνωμόνων του εδώ γραφείου.

Εδώ θέλουμε να πούμε ότι δεν πρόκειται φυσικά για μια διπλωματικού χαρακτήρα συμφωνία δυο κρατών, αλλά για τη δράση μιας διεθνούς διακρατικής οργάνωσης και δεν θεωρούμε φυσικά, ότι πρέπει να υπάρχει λόγος να διέπεται από αυτό το προνομιακό καθεστώς.

Τελικά, κύριε Υπουργέ, δεν αρκεί κανείς να περιγράφει τα προβλήματα στην υγεία. Το ζήτημα είναι πώς τα αντιμετωπίζει. Και εδώ, δυο τρόποι νομίζω υπάρχουν: Ή η αντιμετώπισή τους στριμώχνεται ανάμεσα στους αντιλαϊκούς δημοσιονομικούς στόχους και η υγεία αντιμετωπίζεται ως κόστος, που πρέπει να περικόπτεται, όπως γίνεται σε όλη την Ευρωπαϊκή Ένωση και στη χώρα μας ή η υγεία και η πρόληψη με τη φροντίδα και την αποκλειστική χρηματοδότηση του κράτους αποκτά δημόσιο χαρακτήρα, γίνεται σύγχρονη και κυρίως, παρέχεται δωρεάν σε όλους, όπως προτείνει το ΚΚΕ και καλεί, βεβαίως, το λαϊκό κίνημα να αγωνιστεί γι’ αυτό.

Εδώ, κλείνοντας, να πούμε ότι ο ΠΟΥ, παρ’όλο που παρουσιάζεται ως ένας ουδέτερος οργανισμός, στην πραγματικότητα είναι το αντίθετο ακριβώς, γιατί αποτελεί σήμερα έναν διακρατικό οργανισμό καπιταλιστικών κρατών, που αντιμετωπίζει την υγεία σύμφωνα με τα κριτήρια της καπιταλιστικής ανάπτυξης και αξιοποιείται έτσι ως ένα παγκόσμιο εργαλείο για τη στήριξη των αντιλαϊκών πολιτικών στο χώρο της υγείας.

Καταψηφίζουμε και αυτήν την τροποποιητική σύμβαση, όπως καταψηφίσαμε και την αρχική σύμβαση το 2011.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δελή.

Τον λόγο έχει ο κ. Σαρίδης από την Ένωση Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Διατηρήσαμε την επιφύλαξή μας στις συνεδριάσεις των αρμόδιων επιτροπών, επιδιώκοντας την αποσαφήνιση των οικονομικών στοιχείων, που προκύπτουν από την αναθεώρηση της σύμβασης για τη λειτουργία των γραφείων των μη μεταδιδόμενων ασθενειών, που έχει υπογράψει η χώρα μας με τον Παγκόσμιο Οργανισμό Υγείας από τον Οκτώβριο του 2008.

Έπειτα από τις εξηγήσεις, τις οποίες μας έδωσε ο Υπουργός, αλλά και από έρευνα την οποία κάναμε εμείς οι ίδιοι, προκύπτουν δύο ερωτήματα, κύριε Πρόεδρε. Από τα δύο αυτά ερωτήματα που προκύπτουν, το ένα αφορά το παρελθόν και το άλλο αφορά το μέλλον. Με τη μία ερώτηση ζητάμε να απαντηθεί το τι γινόταν μέχρι σήμερα σε αυτό το γραφείο. Η δεύτερη ερώτηση αφορά στο ποιος είναι ο σχεδιασμός και ποιο το κόστος του συγκεκριμένου γραφείου.

Είναι σαφές ότι τα όσα γίνονταν μέχρι σήμερα μας προβληματίζουν έντονα και υπάρχει μια θολούρα γύρω από όλα αυτά τα θέματα, τα οποία το ίδιο το γραφείο επεξεργαζόταν και μας δημιουργούν πάρα πολλούς προβληματισμούς. Θα μπορούσαμε να πούμε ότι θα στηρίξουμε από τη δική μας την πλευρά την αναθεώρηση της σύμβασης αυτής, όμως δημιουργούνται θέματα που αφορούν τον σχεδιασμό για το μέλλον.

Έτσι λοιπόν, η έλλειψη αυτών των στοιχείων και το γεγονός ότι υπάρχει επίσης θολό τοπίο για το μέλλον μας οδηγεί στο να ψηφίσουμε «παρών» στη συγκεκριμένη αναθεώρηση της σύμβασης. Φυσικά, συμφωνούμε με τη θεματική και χωρική διεύρυνση. Επίσης, συμφωνούμε με τη λογική ότι ακριβώς επειδή η χώρα μας βρίσκεται σε αυτή τη δημοσιονομική κατάσταση, θα έπρεπε να έχουμε περικοπή δαπανών. Δυστυχώς, όμως, δεν είναι σαφές το πώς θα το πετύχουμε αυτό, πέρα φυσικά και της αποδέσμευσης των 2 εκατομμυρίων ευρώ που είμαστε υποχρεωμένοι να καταβάλλουμε.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σαρίδη.

Τον λόγο θα δώσουμε στον Αναπληρωτή Υπουργό Υγείας τον κ. Πολάκη για να αναπτύξει κάποιες τροπολογίες.

Κύριε Μαντά, αναμένουμε να κατατεθεί η δική σας τροπολογία. Καλό θα ήταν να έχετε αναπτύξει την τροπολογία σας πριν τοποθετηθούν όλοι οι συνάδελφοι, επειδή είναι τροπολογία που φέρνετε τώρα. Απ’ ό,τι γνωρίζω, θα την αποδεχθεί το Υπουργείο. Οπότε καλό είναι οι συνάδελφοι να τοποθετηθούν επί του συνόλου.

Τώρα, ας μιλήσει ο Αναπληρωτής Υπουργός ο κ. Πολάκης και θα δούμε στη συνέχεια πώς θα το διαχειριστούμε.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Θα παρουσιάσω δύο τροπολογίες που καταθέτουμε στην κύρωση της σύμβασης. Η πρώτη τροπολογία είναι με γενικό αριθμό 1594 και ειδικό 117. Αυτό που επιχειρούμε με αυτήν την τροπολογία είναι να τροποποιήσουμε και να απλοποιήσουμε τον τρόπο πρόσληψης του επικουρικού προσωπικού, πλην ιατρών, στα νοσοκομεία της χώρας και σε εποπτευόμενους φορείς του Υπουργείου Υγείας, όπως είναι το ΕΚΑΒ, ο ΕΟΠΥΥ, το ΕΚΕΑ, ο ΕΟΦ, το Νοσοκομείο «Παπαγεωργίου», και το Νοσοκομείο Σαντορίνης ΑΕΜΥ.

Τι κάνουμε με αυτήν την τροπολογία; Απλοποιούμε μια διαδικασία, πάντα στα όρια των πιστώσεων και του προϋπολογισμού που έχει κάθε νοσοκομείο από τους ίδιους του πόρους, όπως συμβαίνει και σήμερα. Διότι όπως ξέρετε, για το επικουρικό προσωπικό, είτε είναι γιατροί είτε είναι λοιπό προσωπικό, προκηρύσσονται οι θέσεις και μέχρι σήμερα αμείβονται από τα ίδια έσοδα του νοσοκομείου, δηλαδή από τα νοσήλια που εισπράττει από τον ΕΟΠΥΥ ή από ίδια έσοδα που έχει από κληροδοτήματα, ενοίκια, δωρεές, απογευματινά ιατρεία κ.λπ..

Υπάρχει μια πολύ μεγάλη γραφειοκρατική διαδικασία, προκειμένου να προκηρυχθούν θέσεις που καλύπτουν άμεσες ανάγκες. Αυτό στους γιατρούς το έχουμε λύσει. Υπάρχει δηλαδή κατάλογος που τηρείται στις υγειονομικές περιφέρειες ανά ειδικότητα που δηλώνουν οι γιατροί ότι ενδιαφέρονται να πάνε για να καταλάβουν θέση επικουρικού προσωπικού. Κάθε νοσοκομείο που έχει χρήματα από τον προϋπολογισμό του ζητάει να προσλάβει κάποιες ειδικότητες γιατρών. Από τον κατάλογο που τηρείται με συγκεκριμένη σειρά με βάση την ημερομηνία που έκανε τη δήλωση ο γιατρός γίνεται αυτή η πρόσληψη.

Στο επικουρικό προσωπικό πρέπει να εκδοθεί ΠΥΣ. Πρέπει να γίνει μια ολόκληρη διαδικασία η οποία κρατάει πάρα πολύ καιρό και δυσκολεύει πολύ τα νοσοκομεία, την κάλυψη των άμεσων αναγκών. Αυτός ήταν κι ένας από τους λόγους που αναγκαστήκαμε πριν από δύο χρόνια τις θέσεις των ΜΕΘ να τις προκηρύξουμε μέσω ΚΕΕΛΠΝΟ, οι οποίες τελειώνουν τώρα. Θέλουμε να καλύψουμε αυτό το κενό, γιατί παρά τις προσλήψεις οι οποίες έχουν γίνει σε μόνιμο προσωπικό, συνεχίζουν να υπάρχουν κενά.

Τι κάνουμε, λοιπόν, τώρα; Δημιουργούμε σε κάθε ΥΠΕ κατάλογο προσωπικού ανά κατηγορία -νοσηλευτικό, παραϊατρικό ή άλλες ειδικότητες- και κάθε νοσοκομείο στα όρια των πιστώσεων και του προϋπολογισμού του, όπως και μέχρι τώρα, που έχει αφ’ ενός τη δυνατότητα να προσλάβει και αφ’ ετέρου την αναγκαιότητα να προσλάβει επικουρικό προσωπικό σε κάποιες θέσεις, παίρνει από αυτόν τον κατάλογο. Αυτός, όμως, δεν είναι κατάλογος που φτιάχνεται με βάση την ημερομηνία της αιτήσεως, αλλά είναι κατάλογος που φτιάχνεται με μοριοδότηση με βάση τα κριτήρια του ΑΣΕΠ, γι’ αυτό περιγράφεται και μια διαδικασία του πώς γίνεται αυτό το πράγμα. Βέβαια όλη η διαδικασία και ο έλεγχος της ορθής μοριοδότησης του καταλόγου γίνεται από το ΑΣΕΠ και υπάρχει η δυνατότητα ένστασης και εάν υπάρξει απόφαση του ΑΣΕΠ διαφορετική από αυτή της ΥΠΕ, είναι άμεσα εκτελεστή η απόφασή του.

Αυτό δίνει τη δυνατότητα να καλυφθούν πάρα πολλά πράγματα και εποχιακά και γενικότερα. Δηλαδή έχεις σε κάποια νοσοκομεία δύο νοσηλεύτριες οι οποίες παίρνουν άδεια λόγω εγκυμοσύνης ή ανατροφής τέκνου. Αυτό πρακτικά μπορεί να αποδιοργανώσει τοπικά τη λειτουργία μιας κλινικής ή μιας μονάδας. Στο βαθμό που το νοσοκομείο έχει χρήματα, έχει τη δυνατότητα για το χρονικό διάστημα που θα λείπει η μόνιμη εργαζόμενη, να καλύψει το κενό αυτό από τον κατάλογο της ΥΠΕ. Αυτή είναι η ουσία αυτής της τροπολογίας, που συνυπογράφεται βέβαια από όλους τους συναρμόδιους Υπουργούς.

Η δεύτερη τροπολογία είναι με γενικό αριθμό 1595 και ειδικό 118. Εδώ ορίζουμε και διευκρινίζουμε κάποια πράγματα που έχουν να κάνουν με την Εθνική Κεντρική Αρχή Προμηθειών Υγείας. Να σας ενημερώσω ότι μετά από πολύ μεγάλο κόπο και προσπάθεια, γιατί παραλάβαμε ένα πράγμα εντελώς διαλυμένο σε σχέση με την Επιτροπή Προμηθειών Υγείας, ήδη είναι σε εξέλιξη τέσσερεις μεγάλοι διαγωνισμοί φαρμάκων οι οποίοι κατακυρώνονται -ήδη ο πρώτος έχει κατακυρωθεί- με πολύ μεγάλη εξοικονόμηση χρημάτων, άνω των 15 και 20 εκατομμυρίων ευρώ για τον κάθε διαγωνισμό κατ’ έτος για τα φάρμακα τα οποία συμπεριλαμβάνονται μέσα και είναι σε εξέλιξη και διαγωνισμοί για το καρδιολογικό υλικό, για το ορθοπεδικό υλικό κ.λπ..

Λύνουμε κάποια πράγματα που έχουν να κάνουν πρώτον, με τη χρηματοδότηση της ΕΚΑΠΥ που προβλέπονται κάποιοι πόροι και ένα ειδικό τέλος από τους διαγωνισμούς τους οποίους θα εκτελεί. Ρυθμίζουμε οριστικά το θέμα των εγκρίσεων σκοπιμότητας, όχι μόνο τα έργα προμήθειας ή μελέτης, αλλά και για τις προμήθειες υγειονομικού υλικού που κάνουν τα νοσοκομεία πλέον που δεν υπάρχει πια πρόγραμμα προμηθειών υγείας, αυτό το δυσκίνητο γραφειοκρατικό πράγμα το οποίο για να αγοράσει ένα νοσοκομείο υγειονομικό υλικό αξίας 10.000 ευρώ έπρεπε να υπάρχει μια ολόκληρη διαδικασία καθυστέρησης, η οποία δεν επέτρεπε πρακτικά να κάνει στην ώρα του τον διαγωνισμό και άρα αναγκάζονταν να αγοράζουν εξωσυμβατικά.

Το λύνουμε με τη διαδικασία που λέει: «Ειδικότερα σε ό,τι αφορά την προμήθεια υγειονομικού υλικού, αναλώσιμου υλικού και αγαθών υπηρεσιών εντός του προϋπολογισμού του εκάστοτε φορέα, η αρμοδιότητα για την έκδοση σκοπιμότητας ανεξαρτήτως ποσού ανήκει στο διοικητικό συμβούλιο υπαγόμενο στη ΔΥΠΕ και στο διοικητή ή υποδιοικητή της αρμόδιας ΥΠΕ». Αυτή η παράγραφος είναι μια τεράστια απελευθέρωση της λειτουργικότητας των νοσοκομείων τα οποία ήταν γραφειοκρατικά πολύ δυσκίνητα μέχρι τώρα.

Επίσης, ορίζεται η αστική ευθύνη των μελών της ΕΚΑΠΥ, η δυνατότητα να αναθέτει μέχρι να ολοκληρωθούν και οι διαγωνισμοί για τις προσλήψεις, γιατί έχουμε φτιάξει τον οργανισμό της Εθνικής Κεντρικής Αρχής Προμηθειών, αλλά δεν έχει προχωρήσει ακόμα η προκήρυξη μόνιμων θέσεων. Αξιοποιούμε την κινητικότητα και επανδρώνουμε την ΕΚΑΠΥ και χρειαζόμαστε και τη συμβολή κάποιων μέχρι τη συγκρότηση της νομικής υπηρεσίας που θα προκύπτει με βάση τον οργανισμό, να μπορεί να αναθέτει σε ιδιώτες δικηγόρους διεκπεραίωση νομικών υποθέσεων.

Επίσης, δίνουμε παράταση στην παρούσα σύνθεση του Διοικητικού Συμβουλίου της ΕΚΑΠΥ μέχρι τις 31-12-2018 και σύντομα θα υπάρξει και η ανοιχτή προκήρυξη με βάση τον νόμο Βερναρδάκη για την κάλυψη των θέσεων ευθύνης σε εποπτευόμενους οργανισμούς.

Το δεύτερο άρθρο, στο οποίο θα υπάρξει και μία νομοτεχνική βελτίωση, αφορά κάποιες ρυθμίσεις. Όπως ξέρετε εδώ και δύο χρόνια έχουμε θεσμοθετήσει την υποχρέωση του ΕΟΠΥΥ να χρηματοδοτεί το ΕΚΑΒ με ένα ποσοστό 0,86% των δαπανών υγείας του για τις ανάγκες αεροδιακομιδών και πλωτών διακομιδών των βαρέως πασχόντων ασθενών. Θα κατατεθεί άμεσα ως προς αυτό η νομοτεχνική βελτίωση.

Εδώ ρυθμίζουμε τον τρόπο με τον οποίο γίνεται αυτό, γιατί υπήρχε ένα μπέρδεμα, με την έννοια ότι το ΕΚΑΒ χρωστάει στην Αεροπορία, πληρώνει και παίρνει τιμολόγια όταν πληρώνει και υπήρξε ένα θέμα του πώς απέδιδε ο ΕΟΠΥΥ το ποσό αυτό στο ΕΚΑΒ. Μέχρι τώρα το παρακρατούσαμε από την επιχορήγηση του Γενικού Λογιστηρίου του Κράτους προς τον ΕΟΠΥΥ, ενώ τώρα θα γίνεται με υπουργική απόφαση. Θα βγαίνει το ποσό που πρέπει να δώσει κάθε χρόνο και αυτό θα είναι το μοναδικό δικαιολογητικό με το οποίο θα χρηματοδοτεί απ’ ευθείας ο ΕΟΠΥΥ το ΕΚΑΒ, χωρίς να ζητάει παραστατικά, τα οποία δεν έχει.

Επίσης θα ήθελα να ξέρετε ότι ήδη έχουμε προχωρήσει σε αποπληρωμή περίπου 24 εκατομμυρίων ευρώ παλαιών χρεών του ΕΚΑΒ προς την Πολεμική Αεροπορία. Διότι παραλάβαμε 97 εκατομμύρια ευρώ χρέη του ΕΚΑΒ προς την Πολεμική Αεροπορία. Έχουμε συνεννοηθεί να υπάρξει ένα γενναίο κούρεμα των χρεών αυτών, μέχρι του ποσού των 48 εκατομμυρίων ευρώ, που η απόδοσή τους θα ολοκληρωθεί του χρόνου.

Ως προς το τρίτο άρθρο, έχουν προκηρυχθεί οι μόνιμες θέσεις ιδιωτικού δικαίου αορίστου χρόνου, μετά τα δύο χρόνια που πέρασαν από τη λειτουργία του, για το Νοσοκομείο Σαντορίνης που ανήκει στην ΑΕΜΥ. Έχει υπογραφεί η πίστωση, έχει προκηρυχθεί ο διαγωνισμός, που γίνεται υπό την εποπτεία και ευθύνη του ΑΣΕΠ.

Απλά, επειδή για τους πρώτους που είχαν προσληφθεί όταν ξεκίνησε τη λειτουργία του το Νοσοκομείο Σαντορίνης το καλοκαίρι του 2016 δεν θα έχει προλάβει να ολοκληρωθεί η διαδικασία μέχρι τον Ιούνιο, δίνουμε παράταση στους υπηρετούντες σήμερα μέχρι την ολοκλήρωση της διαγωνιστικής διαδικασίας και την πρόσληψη του οριστικά μόνιμου προσωπικού.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Έχει ζητήσει τον λόγο ο κ. Μαντάς για να αναπτύξει μία βουλευτική τροπολογία. Στη συνέχεια θα τοποθετηθεί ο Υπουργός, κ. Ξανθός, επί του συνόλου των τροπολογιών και εάν θα την κάνει δεκτή.

Παρακαλώ να διανεμηθεί σε όλους τους συναδέλφους, για να μπορούν όλα τα κόμματα να τοποθετηθούν επί του συνόλου των τροπολογιών που έχουν κατατεθεί και έχουν γίνει δεκτές.

Κύριε Μαντά, έχετε τον λόγο για τρία λεπτά.

**ΧΡΗΣΤΟΣ ΜΑΝΤΑΣ:** Θα ήθελα αρχικά να ζητήσω συγγνώμη από όλους τους συναδέλφους, καθώς για ένα τελείως τεχνικό δικό μου θέμα η δεύτερη τροπολογία ήρθε μόλις τώρα.

Η πρώτη τροπολογία με γενικό αριθμό 1590 και ειδικό 115 είναι ουσιαστικά η άρση μίας ανισοτιμίας σε σχέση με τους γιατρούς που υπηρετούν στις τοπικές μονάδες υγείας. Δηλαδή είναι μία αλλαγή στον ν.4461/2017 στην παράγραφο 2 του άρθρου 24 να προβλεφθεί και γι’ αυτούς τους γιατρούς η δυνατότητα παρακολούθησης συνεδρίων για την συνεχιζόμενη εκπαίδευσή τους και για να έχουν και αυτοί οι γιατροί αυτή τη δυνατότητα, όπως και όλοι οι άλλοι γιατροί του συστήματος υγείας.

Η δεύτερη τροπολογία με γενικό αριθμό 1596 και ειδικό 119 αφορά ορισμένες μικρές αλλά απολύτως αναγκαίες ρυθμίσεις στον ν.2716/1999 για την ψυχική υγεία. Θα τις αναφέρω μία-μία.

Η πρώτη αφορά ζητήματα που προκύπτουν στις Μονάδες Ψυχικής Υγείας που είναι ΑΜΚΕ ή μη κερδοσκοπικές και σχετίζονται με προβλήματα που έχουν εντοπιστεί και έχουν υπάρξει σε σχέση με την καταχώριση των θεραπευτικών πράξεων στο πληροφοριακό σύστημα.

Με αυτή την τροπολογία δίνουμε τη δυνατότητα, όταν για κάποιο λόγο –και έχει συμβεί αυτό ορισμένες φορές- δεν μπορεί να λειτουργήσει αυτό το πληροφοριακό σύστημα, να μπορούν να περάσουν αυτές οι μονάδες τα στοιχεία της θεραπευτικής τους δουλειάς, για να μην κολλήσει ολόκληρο το σύστημα της επιχορήγησης αυτών των μη κερδοσκοπικών Μονάδων Ψυχικής Υγείας. Είναι κάποια προβλήματα τα οποία δεν έχουμε επιλύσει ακόμη. Αυτή η εργασία είναι ανατεθειμένη σε μία εταιρεία μέσα από τις νόμιμες διαδικασίες και έχουν παρουσιαστεί ορισμένα προβλήματα. Όμως είναι εντελώς αναγκαίο αυτό, για να υπάρξει η δυνατότητα της συνέχισης της λειτουργίας αυτών των μονάδων σε όφελος των θεραπευόμενών τους.

Το δεύτερο άρθρο αφορά την εισαγωγή σε όλη την κλίμακα αυτών των μη κερδοσκοπικών Μονάδων Ψυχικής Υγείας του ελέγχου από ορκωτούς λογιστές. Αυτό έχει ήδη γίνει πιλοτικά σε τέσσερις ή πέντε μονάδες, αν θυμάμαι καλά. Η πρότασή μας και αυτή η τροπολογία το γενικεύει για όλες τις Μονάδες Ψυχικής Υγείας.

Το επόμενο άρθρο, το τρίτο άρθρο αφορά το εξής: Σε κάθε Τομέα Ψυχικής Υγείας με τον παλαιότερο νόμο δίναμε τη δυνατότητα να ιδρύεται ένας ΚοιΣΠΕ. Όμως πολλές από τις Μονάδες Ψυχικής Υγείας περιλαμβάνουν παραπάνω από μία περιφερειακές ενότητες. Θα σας πω ότι υπάρχει, για παράδειγμα, η ΤΟΨΥ Κέρκυρας - Ιωαννίνων. Με αυτή την τροπολογία δίνουμε τη δυνατότητα αυτή η πολύ σημαντική παρέμβαση με τους ΚοιΣΠΕ, τους Κοινωνικούς Συνεταιρισμούς, να γίνεται σε κάθε περιφερειακή ενότητα, να ιδρύεται δηλαδή ένας ΚοιΣΠΕ σε κάθε περιφερειακή ενότητα.

Το επόμενο σημείο είναι μία αυτονόητη συμπλήρωση ουσιαστικά που δεν υπήρχε και δημιουργούσε ορισμένα προβλήματα. Αυτή η συμπλήρωση αναφέρει ότι οι όροι και οι προϋποθέσεις επιχορήγησης αυτών των μονάδων για τις οποίες μίλησα πριν καθορίζονται με κοινή απόφαση των Υπουργών Οικονομικών και Υγείας.

Να σημειώσω εδώ ότι εδώ και δύο χρόνια αυτές οι Μονάδες χρηματοδοτούνται από τον κρατικό προϋπολογισμό και για αυτό μπαίνει αυτή η ρύθμιση. Έχει πλήρη, δηλαδή, ευθύνη ο κρατικός προϋπολογισμός.

Η τελευταία –το πέμπτο σημείο- είναι μία διευκρίνιση σε ένα λάθος που είχε γίνει στο παρελθόν. Δηλαδή, διορθώνουμε το σημείο αναφορικά με την αποζημίωση που καταβάλλει ο ΕΟΠΥΥ για τη συνεδρίαση ψυχολόγου, διαγνωστικές και θεραπευτικές λογοθεραπείες, εργοθεραπείες και ψυχοθεραπείες, η οποία πραγματοποιείται σύμφωνα με τον Ενιαίο Κανονισμό Παροχών Υγείας, ΕΚΠΥ, όπως ισχύει κάθε φορά και ορίζεται στο ποσό των 15 ευρώ.

Να σας εξηγήσω τι συνέβαινε: Είχαμε από παράλειψη εξαιρέσει -δεν είχε διατυπωθεί σωστά- την πρώτη δουλειά που κάνει ένας ψυχολόγος, τη διαγνωστική δουλειά με τα ψυχομετρικά τεστ και τα λοιπά από αυτή την αμοιβή, με αποτέλεσμα μια δουλειά που είναι επίσης πολύ σημαντική να αμείβεται με πολύ χαμηλότερο ποσό της τάξεως των 2,5 ευρώ. Οπότε, με αυτό το σημείο της τροπολογίας αποκαθιστούμε μια αυτονόητη –κατά τη γνώμη μου- διαδικασία.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μαντά.

Τον λόγο έχει ο Υπουργός Υγείας κ. Ξανθός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, μπορώ να έχω τον λόγο για να κάνω κάποιες νομοτεχνικές βελτιώσεις;

**ΠΡΟΕΔΡΕΥΩΝ (Μάριος Γεωργιάδης):** Ναι, κύριε Υπουργέ, έχετε τον λόγο για ένα λεπτό.

Θα μιλήσει ο κ. Πολάκης πρώτα για κάποιες νομοτεχνικές βελτιώσεις.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα ήθελα να κάνω δύο νομοτεχνικές βελτιώσεις, πέρα από τις δύο νομοτεχνικές βελτιώσεις που ανέφερε ο Υπουργός κ. Ξανθός προηγουμένως.

Η μία αφορά την περίπτωση β της παραγράφου 4 του άρθρου 10 στην τροπολογία με αριθμό 1594. Αντικαθίσταται η φράση «αποφάσεων πρόσληψης» με τη φράση «πινάκων κατάταξης».

Η δεύτερη είναι στην τροπολογία 1595, όπου υπάρχει μια αναδιατύπωση της πρώτης παραγράφου του άρθρου που αφορά την απόδοση των δαπανών από τον ΕΟΠΥΥ προς το ΕΚΑΒ για την κάλυψη των αερομεταφορών και των πλωτών διακομιδών των βαρέως πασχόντων ασθενών, που βαρύνει τον ΚΑΕ του ΕΟΠΥΥ, από τον οποίο θα γίνεται η απόδοση. Ουσιαστικά, αναδιατυπώνει λίγο την πρώτη παράγραφο με βάση τις παρατηρήσεις που έκανε το Γενικό Λογιστήριο του Κράτους.

(Στο σημείο αυτό ο Υπουργός κ. Ανδρέας Ξανθός και ο Αναπληρωτής Υπουργός κ. Παύλος Πολάκης καταθέτουν για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 57-58)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Τον λόγο έχει ο κ. Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Κατ’ αρχάς, να αναπτύξω την τροπολογία με γενικό αριθμό 1593 και ειδικό 116. Είναι υπουργική τροπολογία, η οποία ρυθμίζει τη δυνατότητα νομικών προσώπων δημοσίου ή ιδιωτικού δικαίου να παραχωρούν τα ακίνητά τους, των οποίων έχουν την πλήρη κυριότητα, για την εκπλήρωση των υποχρεώσεων της λειτουργίας του γραφείου του Παγκόσμιου Οργανισμού Υγείας στην Ελλάδα.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Υπουργέ, να αναφέρετε και ποιες βουλευτικές τροπολογίες κάνετε δεκτές.

**ΑΝΔΡΕΑΣ ΞΑΝΘΟΣ (Υπουργός Υγείας):** Βεβαίως. Και οι δύο βουλευτικές τροπολογίες γίνονται αποδεκτές. Νομίζω ότι έχουν παρουσιαστεί αναλυτικά.

Τώρα, όσον αφορά αυτό καθ’ αυτό το περιεχόμενο της σύμβασης: Εξηγήσαμε και χθες στην επιτροπή, ότι αυτό το οποίο γίνεται, είναι στην ουσία μία αναθεώρηση και μία επικαιροποίηση μιας παλιάς σύμβασης, που είχε υπογραφεί το 2008 και είχε κυρωθεί τρία χρόνια μετά με τον ν.3933/2011.

Θεωρούμε πολύ σημαντικό βήμα αναβάθμισης της σχέσης της χώρας μας με τον Παγκόσμιο Οργανισμό Υγείας τη δημιουργία ενός τοπικού γραφείου του ΠΟΥ στην Ελλάδα. Επειδή, όμως, όπως έχετε δει στη σύμβαση, το γραφείο αυτό έχει έναν υπερτοπικό ρόλο, που ξεπερνάει τα εθνικά σύνορα και γίνεται ρητή αναφορά ότι μπορεί να υποστηρίζει δράσεις περιφερειακής εμβέλειας, νομίζω ότι είναι και μια σημαντική αναβάθμιση του διεθνούς ρόλου της χώρας.

Άρα, έχουμε τη λειτουργία ενός γραφείου, που έρχεται να στηρίξει μία τεχνική και επιστημονική συνεργασία, που είναι ήδη σε εξέλιξη και στηρίζει πολύ κρίσιμες μεταρρυθμίσεις που γίνονται αυτή την περίοδο στο σύστημα υγείας.

Ο συνάδελφος κ. Δελής ρώτησε ποιο είναι το περιεχόμενο. Την απάντηση τη δώσαμε και εχθές, τη δίνουμε καθημερινά και τη δίνει από ιδρύσεώς του και ο Παγκόσμιος Οργανισμός Υγείας. Το περιεχόμενο είναι: «υγεία για όλους». Είναι ένα πρόταγμα ισότητας, άρσης ανισοτήτων και καθολικής κάλυψης των αναγκών υγείας του πληθυσμού.

Αυτό είναι ένα προοδευτικό πρόταγμα και θεωρώ ότι πραγματικά είναι προβληματικό να επικαλούνται συνάδελφοι το ότι διαφωνούν επί του περιεχομένου και επί του οράματος.

Η συνεργασία με τον Παγκόσμιο Οργανισμό Υγείας γίνεται ακριβώς σε αυτή τη βάση. Το πρόγραμμα που είναι σε εξέλιξη αυτή την περίοδο είναι το λεγόμενο «SCOOP 1 και 2» διάρκειας τριάντα ενός μηνών, στο οποίο στηρίζονται κρίσιμες μεταρρυθμίσεις, που έχουν ως στόχο την ενδυνάμωση του συστήματος υγείας της χώρας για να αντιμετωπίσει το θέμα της καθολικής κάλυψης.

Επίσης, επιτρέψτε μου να πω, αγαπητοί συνάδελφοι, ότι δεν υπάρχει φλυαρία για την καθολική κάλυψη. Υπάρχει πράξη σε αυτή τη χώρα. Δύο εκατομμύρια εκατόν εξήντα χιλιάδες ανασφάλιστοι πολίτες σήμερα -επειδή ακριβώς υπάρχει ισχυρή πολιτική βούληση, επειδή υπάρχει η πρόνοια και η θεσμική πρόβλεψη- έχουν πρόσβαση στην ιατροφαρμακευτική περίθαλψη, δωρεάν και ισότιμα, όπως και οι υπόλοιποι ασφαλισμένοι.

Αυτή είναι πολύ σημαντική αλλαγή. Έχει μεταβάλλει ριζικά την καθημερινότητα εκατοντάδων χιλιάδων ανθρώπων, οι οποίοι σήμερα μπορούν με αξιοπρέπεια, με το ΑΜΚΑ τους, να απευθύνονται στις δημόσιες τομές, να συνταγογραφούν τα φάρμακά τους, να κάνουν τις εξετάσεις τους, να νοσηλεύονται χωρίς το άγχος του αποκλεισμού και των εμποδίων πρόσβασης.

Αυτόν τον στόχο υπηρετούν οι μεταρρυθμίσεις τις οποίες προωθούμε αυτήν την περίοδο, με κορυφαία τη μεταρρύθμιση στην πρωτοβάθμια φροντίδα, που ακριβώς και από τον ΠΟΥ θεωρείται ότι είναι ένα κλειδί για την καθολική πρόσβαση σε ισότιμη και αποτελεσματική φροντίδα υγείας.

Είναι σημαντικό, επίσης, ότι διευρύνεται θεματικά η λειτουργία του γραφείου του ΠΟΥ. Ενώ, δηλαδή, στην αρχή το περιεχόμενο της συμφωνίας περιοριζόταν μόνο στα μη μεταδιδόμενα νοσήματα, τώρα υπάρχει μια ευρύτερη προσέγγιση, που αφορά όλες τις πτυχές της πολιτικής για την υγεία. Νομίζω ότι αυτό είναι επίσης μια σημαντική αλλαγή.

Βεβαίως, πολύ σημαντική αλλαγή είναι ότι άρθηκαν οι δημοσιονομικές επιβαρύνσεις που προβλέπονταν την προηγούμενη περίοδο. Αυτά τα 2 εκατομμύρια ευρώ ως ετήσια εισφορά, η οποία, μάλιστα, ανά διετία θα αναπροσαρμοζόταν προς τα πάνω, νομίζω ότι είναι μια πολύ σημαντική εξέλιξη, που παίρνει υπόψιν της τα πραγματικά δημοσιονομικά δεδομένα της χώρας.

Νομίζω ότι αυτό ακριβώς έγινε αντιληπτό από την πλευρά του Παγκόσμιου Οργανισμού Υγείας και συναίνεσε σε μία λειτουργία όπου απλώς εμείς θα επιβαρυνόμαστε το καθημερινό λειτουργικό κόστος. Όμως, επειδή ακριβώς θα γίνει και παραχώρηση ακινήτων, τα οποία είναι στην ιδιοκτησία εποπτευόμενων φορέων του Υπουργείου, θα είναι πολύ μικρό το τίμημα και το κόστος αυτής της υποστήριξης.

Στο σημείο αυτό να πω ότι πραγματικά δεν μπορώ να αντιληφθώ τις ενστάσεις της Ένωσης Κεντρώων, που επικαλείται ακόμα -μετά από αυτές τις εξελίξεις και τις αλλαγές- απροσδιόριστο και δυσβάσταχτο, ενδεχομένως, κόστος από αυτήν τη συμφωνία.

Θεωρώ, λοιπόν, ότι είναι ένα βήμα πολύ σημαντικό.

Ήδη έχουμε αρκετούς άξονες συνεργασίας. Έχουμε την πρωτοβάθμια φροντίδα, την ανάπτυξη του περιεχομένου στη συνεχιζόμενη εκπαίδευση στην οικογενειακή ιατρική. Υπάρχει ένα πιλοτικό πρόγραμμα ολοκληρωμένης υγειονομικής και κοινοτικής φροντίδας, το οποίο, με την εποπτεία του ΠΟΥ, λειτουργεί ήδη πιλοτικά στα Γιάννενα. Υπάρχουν θεραπευτικά πρωτόκολλα, τα οποία εκπονούνται, ειδικά για την πρωτοβάθμια φροντίδα, με την τεχνική υποστήριξη του ΠΟΥ. Υπάρχει το Εθνικό Σχέδιο για τη δημόσια υγεία, για την αναδιοργάνωση των υπηρεσιών δημόσιας υγείας. Έγινε σχετική ημερίδα γι’ αυτό με τη συνεργασία του ΠΟΥ και του Υπουργείου Υγείας. Επίσης, έχει γίνει μια αντίστοιχη ημερίδα με την παρουσία πολλών εμπειρογνωμόνων από την Ευρώπη και για τη μεταρρύθμιση στην πρωτοβάθμια φροντίδα υγείας.

Το θέμα το πολιτικό για τη δημόσια υγεία απαντάει στην κριτική που ήρθε από την πλευρά του ΚΚΕ, ότι γίνεται προσέγγιση της υγείας ως ατομικής υπόθεσης. Ίσα ίσα. Η λογική της δημόσιας υγείας είναι ότι ακριβώς χρειάζεται στοχευμένη παρέμβαση, με τη μέριμνα της πολιτείας, στους κοινωνικούς προσδιοριστές της αρρώστιας, που είναι πολυεπίπεδοι, και πως προφανώς αυτό δεν μπορεί να είναι μόνο ζήτημα ατομικής προστασίας, αλλά χρειάζεται συνολική και συλλογική προστασία της δημόσιας υγείας και άρα και της ατομικής υγείας των ανθρώπων.

Ακόμα, σημαντική προτεραιότητα είναι η υποστήριξη των μεταρρυθμίσεων στον χώρο του φαρμάκου. Ο Οργανισμός HTA που ετοιμάζουμε, τα επιστημονικά κριτήρια με τα οποία θα αξιολογεί η Επιτροπή Αξιολόγησης της Φαρμακευτικής Καινοτομίας, που τώρα συγκροτείται, η σύνδεσή της με την Επιτροπή Διαπραγμάτευσης, όλα αυτά έχουν γίνει με την τεχνική υποστήριξη του ΠΟΥ. Υπάρχουν reports, αναφορές και μελέτες για τις άτυπες πληρωμές και τις καταστροφικές ίδιες δαπάνες, τις out of pocket πληρωμές, των πολιτών στη χώρα μας, που έχουν αυξηθεί πάρα πολύ στην περίοδο της κρίσης, για την αναβάθμιση της επείγουσας ιατρικής και την αναδιοργάνωση των ΤΕΠ, για τη διαχείριση του ανθρώπινου δυναμικού του συστήματος και τις προκλήσεις της κάλυψης των αναγκών στις δημόσιες μονάδες.

Υπάρχει μια διαδικασία αξιολόγησης των μεταρρυθμίσεων και των αλλαγών που έχουν γίνει την τελευταία πενταετία στη χώρα. Θα έχουμε ένα πολύ καλό report μέσα στο καλοκαίρι, που θα μας βοηθήσει πραγματικά όλους μας να κάνουμε μια σοβαρή αποτίμηση των παρεμβάσεων που έγιναν την μνημονιακή περίοδο, να δούμε τις στρεβλώσεις και τις παρενέργειες που δημιούργησαν και, άρα, να πάρουμε τα κατάλληλα μέτρα.

Νομίζω, λοιπόν, ότι αυτή η συνεργασία υπηρετεί αυτό το κεντρικό πολιτικό σχέδιο της Κυβέρνησης που μιλά για καθολική κάλυψη μέσα από την ενίσχυση του δημόσιου συστήματος υγείας και την αναδιοργάνωσή του με επίκεντρο την πρωτοβάθμια φροντίδα, με μια προσέγγιση ανθρωποκεντρική, με σεβασμό στα δικαιώματα των ασθενών, με διαφάνεια, με μηχανισμούς ελέγχου και μηχανισμούς αξιολόγησης της ποιότητας.

Αυτό είναι το νέο πρόταγμα για τη δημόσια περίθαλψη στη χώρα μας. Νομίζω ότι με τη βοήθεια του Παγκόσμιου Οργανισμού Υγείας η χώρα ενδυναμώνει το δημόσιο σύστημα υγείας της, γίνεται υγειονομικά ασφαλής, αντιμετωπίζει τις αναδυόμενες απειλές υγείας που προκύπτουν από τη μετακίνηση των πληθυσμών και από τα μεγάλα προσφυγικά και μεταναστευτικά ρεύματα. Σ’ αυτό ακολουθούμε επακριβώς τις κατευθυντήριες οδηγίες του ΠΟΥ και έχουμε αποτρέψει, όπως έχουμε πει πολλές φορές, το να υπάρξει πρόβλημα δημόσιας υγείας στη χώρα λόγω του προσφυγικού.

Η χώρα, λοιπόν, με επιστέγασμα πλέον αυτή τη συνεργασία, αποδεικνύει ότι παρακολουθεί τις εξελίξεις σε όλη την Ευρώπη και σε όλον τον κόσμο και έχει αναβαθμισμένο διεθνή ρόλο. Οικοδομεί ένα σύγχρονο σύστημα υγείας με επίκεντρο την πρωτοβάθμια φροντίδα, όπως κάνουν όλες οι σοβαρές ανεπτυγμένες χώρες.

Θεωρώ, πραγματικά, ότι με την υπερψήφιση αυτής της συμφωνίας ολοκληρώνεται θεσμικά αυτή η παρέμβαση. Στις 20 Ιουνίου θα έρθουν στην Ελλάδα ο γενικός διευθυντής του ΠΟΥ και η διευθύντρια του ευρωπαϊκού γραφείου του ΠΟΥ στην Ελλάδα, για να γίνει η επίσημη υπογραφή και ανάληψη-παραλαβή του νέου γραφείου. Νομίζω ότι αυτό είναι ένα μεγάλο βήμα. Θα προσκληθούν, φυσικά, και οι θεσμικοί παράγοντες του τόπου και οι πολιτικές δυνάμεις.

Επίσης, είναι σε εξέλιξη διάφορες δράσεις αυτήν την περίοδο. Στα μέσα Ιουνίου θα γίνει και ένα πολύ καλό σεμινάριο για τα νοσήματα που μεταδίδονται μέσω διαβιβαστών.

Ακόμη, πάλι στα μέσα Ιουνίου θα υπάρξει μια κοινή συνδιοργάνωση με τον Παγκόσμιο Οργανισμό Υγείας της «Παγκόσμιας Ημέρας Εθελοντή Αιμοδότη» -για πρώτη φορά η χώρα μας έχει την τιμή να αναλάβει τη διοργάνωσή της- με σύνθημα «Να είσαι εκεί για τον άλλον», δίνοντας ένα σήμα ότι η εθελοντική αιμοδοσία είναι μια σημαντική πράξη κοινωνικής αλληλεγγύης. Και νομίζω ότι αυτό το μήνυμα το χρειαζόμαστε ειδικά αυτήν την περίοδο της κρίσης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Θα ξεκινήσουμε με τους Κοινοβουλευτικούς Εκπροσώπους.

Θα δώσω τον λόγο στον κ. Κεφαλογιάννη που τον έχει ζητήσει πρώτος. Μετά θα μιλήσουν επί των τροπολογιών, με τη σειρά των κομμάτων, όσοι Κοινοβουλευτικοί ή οι εισηγητές το επιθυμούν.

Ορίστε, κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, φαίνεται ότι δυστυχώς η Κυβέρνηση πάσχει από έναν κοινοβουλευτικό μιθριδατισμό. Και αυτό το λέω, διότι κάθε φορά ερχόμαστε σε μια διαδικασία τυπική, όπως είναι η κύρωση και της παρούσας σύμβασης, για την οποία κατά βάση οι πολιτικές δυνάμεις είναι θετικές και βλέπουμε να έρχονται σωρηδόν τροπολογίες. Και όλες, βέβαια, είναι εκπρόθεσμες. Το χειρότερο απ’ όλα είναι μια τροπολογία η οποία κατετέθη μόλις δέκα λεπτά πριν από την ολοκλήρωση της διαδικασίας. Για την ακρίβεια -και είναι αυτή την οποία ανέπτυξε ο κ. Μαντάς- κατατέθηκε στις 11.20΄, δηλαδή πριν από ένα τέταρτο.

Καταλαβαίνετε, λοιπόν, κυρίες και κύριοι συνάδελφοι, ότι μια τροπολογία η οποία αναφέρεται σε μια πληθώρα υπουργικών αποφάσεων και σε μια πληθώρα προηγούμενων νόμων, είναι αδύνατον να διαβαστεί.

Πραγματικά, εμένα μου δημιουργούνται πολλές εύλογες απορίες για ποιο λόγο πρέπει να υπάρχει επίσπευση αυτής της τροπολογίας ή οποιασδήποτε τροπολογίας, κυριολεκτικά στο παρά πέντε. Είναι μια τροπολογία δε, η οποία, όπως ανέπτυξε και ο κύριος συνάδελφος προηγουμένως, αυξάνει από 2,5 ευρώ σε 15 ευρώ την αποζημίωση την οποία έχουν οι συγκεκριμένες κατηγορίες, μεταξύ των οποίων και οι ψυχίατροι, οι ψυχολόγοι και οι λογοθεραπευτές. Άρα, προκαλείται μια δαπάνη στον προϋπολογισμό, χωρίς να υπάρχει έκθεση του Γενικού Λογιστηρίου του Κράτους.

Νομίζω ότι γενικά δημιουργούνται εύλογες απορίες πώς, με τόσο μεγάλη ζέση, η Κυβέρνηση, διά των αρμοδίων Υπουργών, καλείται να υιοθετήσει αυτές τις τροπολογίες -εκτός, βεβαίως, αν υπάρχει μια προηγούμενη συνεννόηση- χωρίς καν να έχουν μελετηθεί σε βάθος.

Εμείς το καταγγέλλουμε, κυρίες και κύριοι της Κυβέρνησης, για άλλη μια φορά. Δεν γίνεται σε μια τυπική διαδικασία να φέρνετε συνεχώς τροπολογίες.

Προηγουμένως μίλησα για μιθριδατισμό, διότι κάθε φορά τα καταγγέλλουμε εδώ στο Κοινοβούλιο. Εσείς οι ίδιοι ήσασταν όταν ως Αντιπολίτευση καταγγέλλατε αυτές τις πρακτικές. Και, δυστυχώς, όταν ήρθατε στην Κυβέρνηση, όχι μόνο τις συνεχίσατε, αλλά τις επιτείνατε. Και φτάσαμε σε ένα σημείο αυτή τη στιγμή να μιλάμε για μια συνεχή παραβίαση του Κανονισμού. Και φαίνεται ότι ενώ συζητάμε όλοι στην Αίθουσα αυτή και λέμε ότι είναι μια πρακτική η οποία δεν πρέπει να συνεχιστεί, συνεχίζεται και, μάλιστα, με τον χειρότερο τρόπο.

Εγώ, κύριε Πρόεδρε, θα κάνω και μια έκκληση στο Προεδρείο -και προφανώς αναφέρομαι στον θεσμό και όχι στο πρόσωπο- ότι κάποια στιγμή τέτοιου είδους τροπολογίες δεν θα πρέπει να γίνονται δεκτές. Δεν θα πρέπει να γίνονται δεκτές τροπολογίες οι οποίες έρχονται κυριολεκτικά στο παρά πέντε, πέντε λεπτά πριν από το τέλος της συνεδρίασης. Και νομίζω ότι κανείς από τους συναδέλφους εδώ πέρα δεν έχει διαβάσει την ουσία.

Εμείς, λοιπόν, και μόνο για τον λόγο αυτόν την τροπολογία με γενικό αριθμό 1596 και ειδικό 119 την καταψηφίζουμε. Όμως, κάποια στιγμή στην πορεία θα δούμε και την ουσία της υπόθεσης, γιατί νομίζω ότι είναι πολύ ενδιαφέρουσα.

Πάμε στα επόμενα.

Η τροπολογία με γενικό αριθμό 1590 και ειδικό 115 είναι επίσης βουλευτική. Εμείς θα ψηφίσουμε «παρών» στη συγκεκριμένη τροπολογία.

Όμως, πραγματικά μας δημιουργούνται και εδώ πέρα, κύριοι Υπουργοί, κάποιες εύλογες απορίες. Δίνονται δεκαπέντε ημέρες τον χρόνο άδεια με αποδοχές, προκειμένου να γίνει παρακολούθηση επιστημονικών συνεδρίων. Τουλάχιστον από όσο ξέρω από την ιατρική πρακτική, τα συνέδρια γίνονται τα Σαββατοκύριακα. Αυτό σημαίνει ότι εδώ πέρα έρχεστε και μας λέτε ότι πέρα από τις είκοσι ημέρες κανονικής άδειας μετ’ αποδοχών, τις οποίες δικαιούνται οι άνθρωποι οι οποίοι στελεχώνουν τις ΤΟΜΥ -έναν θεσμό ο οποίος απεδείχθη αποτυχημένος στην πράξη, αλλά ας πούμε ότι συνεχίζουμε να αναφερόμαστε, όσον αφορά τη λειτουργία των συγκεκριμένων μονάδων- τους δίνετε άλλες δεκαπέντε ημέρες μετ’ αποδοχών για να συμμετέχουν σε ιατρικά συνέδρια. Αφήνω, βέβαια, στην άκρη κάποιες καταγγελίες, που έχουν γίνει από την ηγεσία του Υπουργείου Υγείας περί φαρμακευτικών εταιρειών, περί συνεδρίων κ.λπ..

Όμως, ας πάμε στην ουσία της υπόθεσης. Στην ουσία λέτε ότι ένας γιατρός ο οποίος έχει σύμβαση ενός έτους, μαζί με τις είκοσι ημέρες, συν τις δεκαπέντε, θα δουλεύει τους έντεκα μήνες και θα αμείβετε για τους δώδεκα.

Παρ’ όλα αυτά εμείς θα πούμε «παρών». Θεωρούμε ότι είναι λογικό να υπάρχει μια συμμετοχή στα συνέδρια αυτά. Αυτό το οποίο, όμως, δεν καταλαβαίνουμε είναι πώς μπορεί κάποιος να συμμετέχει σε δεκαπέντε ημέρες εργάσιμες, πέρα των Σαββατοκύριακων, όπου κατά την πρακτική τουλάχιστον γίνονται τα συνέδρια, και παρ’ όλα αυτά έρχεται το Υπουργείο και τον επιβραβεύει.

Στη τροπολογία με γενικό αριθμό 1593 και με ειδικό 116, που αφορά τη δυνατότητα των νομικών προσώπων ιδιωτικού δικαίου να παραχωρούν ακίνητα, που συμμετέχουν κατά πλήρη κυριότητα ή κατά 51% και άνω, προκειμένου να στεγαστούν γραφεία του Παγκοσμίου Οργανισμού Υγείας, θα ψηφίσουμε και πάλι «παρών», κύριοι Υπουργοί.

Βεβαίως, υπάρχει μια εύλογη ανησυχία για το τι θα γίνει σε σχέση με τους ιδιώτες, γιατί λέτε «άνευ ανταλλάγματος». Δηλαδή τι θα γίνει στην περίπτωση όπου υπάρχει μια συγκυριότητα σε ένα ακίνητο, όπως λέτε εδώ πέρα στην τροπολογία; Τι θα κάνει ο ιδιώτης; Του παίρνετε το ακίνητο και του λέτε ότι επειδή θα στεγαστεί ο Παγκόσμιος Οργανισμός Υγείας, στην ουσία σου κάνω μια αναγκαστική απαλλοτρίωση χωρίς να σε αποζημιώνω; Είναι κάτι το οποίο δεν προβλέπεται. Νομίζω ότι θα πρέπει να το δείτε και εσείς.

Επίσης, υπάρχει πρόβλεψη των κληροδοτημάτων τα οποία έχουν συγκεκριμένο σκοπό. Τι γίνεται σε αυτές τις περιπτώσεις; Ξέρετε πολύ καλά ότι στα κληροδοτήματα είναι δεσμευτικό, όσον αφορά τον σκοπό του, και σε καμμία περίπτωση δεν μπορείτε να παρεκκλίνετε σε αυτό. Ούτε αυτό το αναφέρει η τροπολογία.

Στην τροπολογία με γενικό αριθμό 1594 και με ειδικό 117 θα ψηφίσουμε επίσης «παρών». Θεωρούμε, βεβαίως, ότι ο έλεγχος νομιμότητας του ΑΣΕΠ πρέπει να είναι υποχρεωτικός. Άκουσα τον κύριο Υπουργό, τον κ. Πολάκη, να αναπτύσσει μια επιχειρηματολογία, αλλά καταλαβαίνετε ότι αυτό μας δημιουργεί και εύλογες απορίες. Θα μου πείτε, βέβαια, ότι αυτό ενδεχομένως είναι οι καθυστερήσεις, ότι υπάρχουν έκτακτες ανάγκες κ.λπ.. Όμως, καταλαβαίνετε ότι αυτό αφήνει και τεράστιο περιθώριο πολλές φορές σε κάποιες παρεκκλίσεις όταν γίνονται κακές πρακτικές.

Στην τροπολογία με γενικό αριθμό 1595 και ειδικό 118 λέμε «όχι», εφόσον παραμείνει με αυτή τη μορφή και δεν σπάσει.

Εμείς κάνουμε πρόταση να σπάσει, κύριε Υπουργέ, γιατί είναι διάφορα άρθρα. Για παράδειγμα, στο άρθρο που αναφέρεται στο «Γενικό Νοσοκομείο Θήρας», εμείς θα ήμασταν θετικοί, εφόσον σπάσετε τη συγκεκριμένη τροπολογία.

Στο άρθρο που αφορά τον ΕΟΠΥΥ και το ΕΚΑΒ, αλλά και το προηγούμενο άρθρο, είμαστε αρνητικοί. Φαίνεται για άλλη μια φορά ότι υπάρχει μια προχειρότητα από πλευράς Κυβέρνησης, γιατί, αν δείτε μια σειρά από τροποποιήσεις που επιφέρει η συγκεκριμένη τροπολογία, στην ουσία τροποποιείτε νόμους της δικής σας Κυβέρνησης, δηλαδή τον ν.4472/2017, καθώς και έναν άλλο νόμο του 2016, τον ν.4430.

Άρα, έρχεστε εδώ πέρα και στην ουσία λέτε ότι μετά από μερικούς μήνες όπου νομοθετήσατε σε αυτή την Αίθουσα κάποιους νόμους, βλέπετε ότι κάνατε λάθος και τροποποιείτε μια σειρά από διατάξεις. Διότι μιλάμε για δέκα παραγράφους συν άλλα τρία άρθρα. Στην ουσία, δηλαδή, θα μπορούσε να είναι και ένα αυτοτελές νομοθέτημα.

Όσον αφορά στο Νοσοκομείο της Θήρας, κύριε Υπουργέ, σας επαναλαμβάνω ότι θα είμαστε θετικοί, εφόσον σπάσει η τροπολογία. Βεβαίως, αυτό αποδεικνύει, για άλλη μια φορά, τη μεγάλη απόσταση η οποία υπάρχει από την πραγματικότητα. Πριν από μερικούς μήνες σας είχαμε ακούσει να διαφημίζετε το Νοσοκομείο της Θήρας ως κάτι καινούργιο, ως κάτι το οποίο θα λειτουργήσει από εδώ και πέρα χωρίς προβλήματα και έρχεστε εδώ πέρα και στην ουσία ομολογείτε ότι παρά την τότε διαφήμιση, παρά τα τότε λεγόμενά σας ότι είναι ένα νοσοκομείο το οποίο θα λειτουργήσει αρτίως, στην ουσία χρειάζεται πάλι άλλη μια τροπολογία προκειμένου να συνεχιστεί κανονικά η λειτουργία του.

Επαναλαμβάνω ότι, εφόσον τη σπάσετε, θα είμαστε θετικοί σε αυτό το άρθρο, αρνητικοί στα υπόλοιπα. Αν παραμείνει με αυτή τη μορφή η τροπολογία, θα είμαστε αρνητικοί.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κεφαλογιάννη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, μπορώ να δώσω μια διευκρίνιση;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ.

Συνάδελφε Κεφαλογιάννη, το νοσοκομείο λειτουργεί μια χαρά με εκατόν πενήντα άτομα προσωπικό. Είχαν προσληφθεί τον πρώτο χρόνο με σύμβαση ορισμένου χρόνου. Παρατάθηκε για άλλον ένα χρόνο, γιατί υπήρξε τροποποίηση του οργανισμού του νοσοκομείου, που λέγεται ΚΕΟΛ γιατί αφορά την ΑΕΜΥ. Λειτουργεί τώρα και κάνουμε την προκήρυξη -γιατί αυτό προβλέπει το νομικό καθεστώς, ότι μέχρι δύο χρόνια μπορεί να έχεις με ορισμένου χρόνου τους υπαλλήλους- όπου θα γίνουν ιδιωτικού δικαίου αορίστου χρόνου. Τι σχέση έχει αυτό που λέτε με τη λειτουργία;

Λέμε ότι δεν θα έχει προλάβει να ολοκληρωθεί η διαδικασία της μόνιμης πρόσληψης. Μπορεί να είναι οι ίδιοι άνθρωποι, γιατί μοριοδοτείται η προϋπηρεσία. Τι θα κάνουμε, δηλαδή; Αν τον Ιούνιο δεν έχει για κάποιες θέσεις ολοκληρωθεί η διαδικασία των προσλήψεων, θα τους απολύσουμε μέχρι να έρθουν οι καινούργιοι και να σταματήσει το νοσοκομείο; Αυτό το πρόβλημα λύνει η συγκεκριμένη τροπολογία.

Πρέπει να κάνετε πολύ παρέα με τον Γιαννακό τώρα τελευταία εκεί στη Νέα Δημοκρατία και ό,τι βγάζει, πρέπει να το επαναλαμβάνετε. Μια χαρά λειτουργεί το νοσοκομείο. Σας παραπέμπω στα στοιχεία της κίνησής του και φέτος, το 2018, για να δείτε την τεράστια αύξηση της επισκεψιμότητας που έχει και σε σχέση με τον αντίστοιχο χειμώνα του 2017 και για να καταλάβετε ότι το νοσοκομείο πάει μια χαρά. Ουσιαστικά δεν θέλουμε να διακινδυνεύσουμε τη λειτουργία του αν δεν έχει ολοκληρωθεί ο διαγωνισμός της πρόσληψης του μόνιμου προσωπικού, του αορίστου χρόνου και αρχίσουν να αποχωρούν αυτοί που είναι ορισμένου χρόνου. Δηλαδή, να κάνουμε κριτική, αλλά να ξέρουμε και τι λέμε!

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ο κ. Μπαργιώτας έχει τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Μια και αρχίσαμε με τη Σαντορίνη -είχα σκοπό να κλείσω με αυτή- κύριε Υπουργέ, είχαμε ψηφίσει, όπως θυμάστε όλοι, την έναρξη λειτουργίας ως «Ανώνυμη Εταιρεία του Δημοσίου». Εσείς ήσασταν αυτοί που λέγατε παπάδες πριν το 2015 για το συγκεκριμένο νομικό καθεστώς. Εμείς είχαμε από την αρχή άποψη για αυτό. Καλά είναι, λοιπόν, να αναγνωρίζετε, έστω εκ των υστέρων, ότι οι ανώνυμες εταιρείες του δημοσίου μέχρι και χρήσιμες μπορεί να είναι.

Όσον αφορά στο νομικό καθεστώς των προσλήψεων, ο τρόπος με τον οποίο παραβιάσατε το καταστατικό της ΑΕΜΥ εκείνη την εποχή στο θέμα ελέγχου του προσωπικού, δημιουργεί αυτά τα προβλήματα. Θα μπορούσε να είναι πιο ελαστικές, πολύ πιο εύκολες οι προσλήψεις και οι παρατάσεις των προσλήψεων στη Σαντορίνη και σε άλλες ανώνυμες εταιρείες του δημοσίου.

Έκτοτε, λοιπόν, σας καλώ να ξαναδείτε το θέμα του καταστατικού της ΑΕΜΥ και τον τρόπο με τον οποίο γίνονται οι προσλήψεις προς τη λογική της πιο γρήγορης, πιο εύκολης και πιο ελαστικής διαδικασίας. Διότι, αν έχει ένα πρόβλημα το νοσοκομείο και για λόγους που έχουν να κάνουν με την τοποθεσία, τον τουρισμό κ.λπ., είναι η εξεύρεση και η προσέλκυση προσωπικού. Αυτό ως πρώτη παρατήρηση.

Θέλω να πω από του Βήματος αυτού ότι εχθές κάναμε μια εξαιρετική συζήτηση στο Υπουργείο -αισθάνομαι την υποχρέωση να το πω- και είχαμε μια ενημέρωση από τους υπηρεσιακούς παράγοντες του Υπουργείου και από τον Υπουργό κ. Ξανθό για το θέμα του φαρμάκου ως πρώτο βήμα στη διαδικασία δημιουργίας μιας Διακομματικής Επιτροπής της Βουλής υπό τον Πρόεδρο της Βουλής για τη συζήτηση της εθνικής στρατηγικής για το φάρμακο. Φύγαμε όλοι -και νομίζω ότι μιλώ και εξ ονόματος της Νέας Δημοκρατίας, παίρνω την πρωτοβουλία- με θετική εντύπωση για τη διαδικασία, για τη διάθεση, πράγμα το οποίο άρχισε σήμερα, δυστυχώς, να θαμπώνει, παρ’ όλη την τοποθέτηση του κυρίου Υπουργού, γιατί η περίφημη ηθικοποίηση του συστήματος υγείας πάει περίπατο λίγο με τις τροπολογίες που κατατίθενται και αυτό έχει να κάνει και με τη διαδικασία, η οποία είναι απαράδεκτη. Η τροπολογία για τις προσλήψεις των επικουρικών είναι βαρύτατα προβληματική και ήρθε την τελευταία στιγμή. Οι τροπολογίες για το ΕΚΑΠΥ είναι πολύ σημαντικές -και θα πω μετά γιατί- και ήρθαν την τελευταία στιγμή.

Κύριε Μαντά, αυτή η τροπολογία είναι ιδιαίτερα προβληματική. Δεν ξέρω εάν προεκτείνει, δεν είμαι σε θέση να δω ποιον «ξεπλένει» η παράγραφος 2 –εάν «ξεπλένει» κάποιον, δεν θέλω να πω τίποτα- η οποία λέει ότι η επιλεξιμότητα των δαπανών από το 2013 μέχρι το 2018 υπόκειται αναδρομικά στην απόφαση - σιδηρόδρομο, που δεν έχω τη δυνατότητα να τη δω και να τη διαβάσω καν στον χρόνο αυτό. Είναι μια διαδικασία, η οποία ακόμα και αν δεν έχει σκιές, δημιουργεί υπόνοιες και θα ήταν καλό να αποφευχθεί. Θα το ψάξω και θα σας πω. Όμως, δεν είναι δυνατό να τοποθετηθεί κανείς σε αυτού του τύπου τις τροπολογίες, οι οποίες έχουν διαχειριστικά προβλήματα σε φορείς, μη κερδοσκοπικούς οργανισμούς ψυχικής υγείας, οι οποίοι δεν είναι διάσημοι ούτε για τη διαφάνειά τους, ούτε για την ορθή τους διαχείριση την τελευταία τουλάχιστον δεκαετία και εδώ πάμε πίσω στο 2013. Είναι εξαιρετικά προβληματική.

Θέλω να μιλήσω πολύ περιληπτικά, γιατί δεν έχω πολύ χρόνο, για την τροπολογία για τις προσλήψεις επικουρικού προσωπικού και να πω γιατί είναι βαρύτατα προβληματική. Η διαδικασία, η «φάμπρικα» στήθηκε στην προκήρυξη για τους ΟΤΑ και φαίνεται ότι σιγά-σιγά πηγαίνει παντού, σε όλο το δημόσιο. Η «φάμπρικα» είναι διορισμοί από το «παράθυρο», χωρίς προσόντα όσον αφορά τις ετήσιες συμβάσεις.

Εξηγώ. Τι λέει ο νόμος; «Αφαιρεί τον έλεγχο νομιμότητας των δικαιολογητικών». Ο προηγούμενος νόμος είχε μια τριμελή επιτροπή της ΔΥΠΕ. Ήταν προβληματικός, κατά τη γνώμη μου, ο τρόπος που ήταν στημένη, αλλά υπήρχε. Το πρώτο βήμα, λοιπόν, για τη συγκρότηση των καταλόγων ήταν ο έλεγχος της νομιμότητας των δικαιολογητικών. Καταργείται. Φεύγει. «Οι ΔΥΠΕ», λέει ο νόμος, «γενικώς και αορίστως καταρτίζουν τους καταλόγους.» Ούτε ποιος, ούτε με ποιανού ευθύνη στη ΔΥΠΕ, ούτε τίποτα. «Καταρτίζουν τους καταλόγους». Και τι λέει μετά; «Ελέγχει ο ΑΣΕΠ σε περίπτωση ένστασης». Και τι γίνεται μετά από οκτώ, εννιά, δέκα μήνες μετά τον διορισμό των επιτυχόντων συμβασιούχων επικουρικών, που θα τελειώσει ο ΑΣΕΠ τον έλεγχο, εάν τον τελειώσει σε πραγματικό χρόνο; Απολύεται. Αυτός που είτε από πλαστογραφία είτε από λαθροχειρία είτε με βάση τις πελατειακές του λογικές -οι οποίες εμφιλοχωρούν στο ελληνικό δημόσιο τώρα όλο και περισσότερο- απολύεται αμειβόμενος, χωρίς να έχει καμμία συνέπεια, δηλαδή τον παίρνουμε, ενώ έχει καταθέσει πλαστά πιστοποιητικά, τον διορίζουμε, τον πληρώνουμε για εννιά μήνες, για δέκα μήνες, για έναν χρόνο από την ετήσια σύμβαση, τον απολύουμε χωρίς καμμία συνέπεια γι’ αυτό που έκανε ή γι’ αυτό που έκαναν άλλοι για λογαριασμό του και προσλαμβάνουμε τον ενιστάμενο για άλλους δώδεκα μήνες. Όλοι ικανοποιημένοι. Μια χαρά!

Αυτό είναι ηθικοποίηση του συστήματος. Προσλήψεις «από το παράθυρο» με τον χειρότερο τρόπο από την Αριστερά. Είναι ντροπή πραγματική. Αυτό εδώ είναι πραγματική ντροπή. Έγινε μία φορά στους ΟΤΑ. Εκεί υπάρχουν οι προσωρινοί κατάλογοι, με τους οποίους γίνονται οι προσλήψεις και η αναμονή των οριστικών, οι οποίες αναμένονται μετά τη λήξη του έτους της ετήσιας σύμβασης, γιατί αυτή είναι η πραγματικότητα. Το ίδιο γίνεται και εδώ. Είναι πραγματικά ντροπή.

Όσον αφορά το ΕΚΑΠΥ, αυτό που έχω να πω είναι ότι εάν έβαζα μία επικεφαλίδα στη συγκεκριμένη τροπολογία, θα ήταν: «Επάνοδος στην εποχή του Αβραμόπουλου». Αφού ρίξαμε λευκή πετσέτα στο παρκέ εδώ και ένα μήνα ψηφίζοντας τη δυνατότητα να κάνουν προδιαγραφές αυτοί που κάνουν τις προκηρύξεις –ουσιαστικά αυτό είναι το κουμπί στις προκηρύξεις, οι προδιαγραφές, τις δώσαμε ξανά σε αυτόν που την κάνει, στο νοσοκομείο, στο κέντρο υγείας, στην ΥΠΕ- τώρα ερχόμαστε και λέμε τι; Ότι ο έλεγχος σκοπιμότητας πάσης φύσεως δαπανών, ανεξαρτήτως της πηγής χρηματοδότησης, γυρίζει μέχρι 15.000 στο διοικητή, μέχρι 45.000 στο διοικητικό συμβούλιο και μέχρι 240.000 στις ΥΠΕ.

Τα δυο πρώτα, τα περίφημα σαρανταπεντάρια που τα ξέρουμε όλοι όσοι ήμασταν μέσα στο σύστημα υγείας την εποχή του Αβραμόπουλου, τίναξαν το σύστημα στον αέρα και ήταν η δεύτερη σημαντικότερη πηγή δημιουργίας ελλειμμάτων στα νοσοκομεία μετά τις κακές πρακτικές των γιατρών ενδεχομένως. Όμως, ήταν μια κατάσταση η οποία εκείνο τον καιρό –το ξέρουμε όλοι όσοι είμαστε γιατροί και είμαστε στο σύστημα υγείας και είμαστε πολλοί στη Βουλή- τίναξε τα πράγματα στον αέρα. Κανένας έλεγχος, κανένα business plan, ο καθένας κάνει ό,τι νομίζει σκόπιμο χωρίς κανέναν έλεγχο, έστω και εκ των υστέρων. Αυτό θα τινάξει τους προϋπολογισμούς ορισμένων νοσοκομείων στον αέρα. Το καλό είναι ότι δεν μπορεί να δημιουργήσει ελλείματα χάρη στις μεταρρυθμίσεις που έγιναν από το 2009 μέχρι το 2012 από τις κυβερνήσεις Παπανδρέου. Δεν μπορούν να δημιουργούν ελλείμματα, δεν μπορούν να κάνουν έργα χωρίς να έχουν λεφτά. Όμως, μπορούν να πάρουν χρήματα από τους προϋπολογισμούς των νοσοκομείων για έργα, τα οποία θα είναι αμφιβόλου ποιότητος ή αμφιβόλου σκοπιμότητος. Είναι πάρα πολύ προβληματική και άλλη ηθικοποίησητου συστήματος.

Δεν θα ψηφίσουμε καμμία τροπολογία εκτός από την πρώτη, η οποία είναι οργανικό κομμάτι της συμφωνίας και θα θεωρήσω καλή τη πίστει ότι ήταν παράλειψη που δεν περιλαμβανόταν στο κύριο σώμα της συμφωνίας, την οποία κυρώνουμε σήμερα. Δεν θα ψηφίσουμε καμμία άλλη, παρ’ όλο που μία ή δύο από αυτές, όπως είναι τα εργασιακά δικαιώματα των επικουρικών γιατρών στις ΤΟΜΥ, είναι λογικότατες, επειδή καμμία από αυτές δεν δικαιολογεί τον τρόπο με τον οποίον γίνεται η μεθόδευση, η οποία επιλέχθηκε, να κατατεθούν το ίδιο πρωί, την προηγούμενη βραδιά ουσιαστικά σε μια συμφωνία, στην οποία δεν προβλέπεται κανονικά η τοποθέτηση των τροπολογιών.

Επαναλαμβάνω, όμως, ότι πραγματικά είναι απογοητευτική η λογική με την οποία προσπαθούν να χειραγωγηθούν οι προσλήψεις επικουρικού προσωπικού στα νοσοκομεία για σαφείς πελατειακούς λόγους. Είναι πραγματικά ντροπή.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπαργιώτα.

Κύριε Αϊβατιδη, έχετε τον λόγο.

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, όσον αφορά στην πρώτη τροπολογία για την παραχώρηση ακινήτων νομικών προσώπων ιδιωτικού ή δημοσίου δικαίου για τις ανάγκες του γραφείου της Παγκόσμιας Οργάνωσης Υγείας, προδήλως είναι μια κίνηση καλής θέλησης και μια μορφή, θα έλεγα, φιλοξενίας, έκφρασης φιλοξενίας. Ως εκ τούτου, δεν θα την υπερψηφίσουμε, όμως θα δηλώσουμε «παρών».

Σχετικώς με την τροπολογία για το επικουρικό προσωπικό, θα την καταψηφίσουμε. Θεωρούμε ότι θα ακολουθηθούν αδιαφανείς διαδικασίες με μια συνιστώσα εκλογικής, πελατειακής συμπεριφοράς και γενικά θεωρούμε ότι ο θεσμός αυτός των επικουρικών είναι ένα μέσο εκλογικής ομηρίας κοινωνικών ομάδων.

Το ίδιο ισχύει για την εκπρόθεσμη τροπολογία που κατατέθηκε και αφορά τους κοινωνικούς συνεταιρισμούς περιορισμένης ευθύνης. Φρονούμε ότι μέσω αυτής της τροπολογίας ευνοούνται οι «ημέτεροι», εννοώ οι φίλα προσκείμενοι στην κυβερνώσα παράταξη του ΣΥΡΙΖΑ.

Σχετικώς με την τροπολογία για τη χορήγηση δεκαπενθήμερης αδείας με αποδοχές για παρακολούθηση επιστημονικών συνεδρίων σε επικουρικούς γιατρούς ή γιατρούς ΤΟΜΥ, θεωρούμε ότι είναι μια υπερβολική παροχή, ειδικά όταν μιλάμε για δεκαπέντε επιπλέον μέρες άδεια σε έναν ουσιαστικά θεσμό –μιλώ για τις τοπικές ομάδες υγείας- που δεν έχει μέχρι τώρα αποδώσει τα αναμενόμενα. Θεωρούμε, λοιπόν, ότι είναι υπερβολική αυτή η παροχή και θα καταψηφίσουμε την εν λόγω τροπολογία.

Σχετικώς με την τροπολογία που αφορά στην Εθνική Κεντρική Αρχή Προμηθειών, παρατηρούμε ότι στην παράγραφο 5 χορηγείται ουσιαστικά μια μορφή ασυλίας, ένα ακαταδίωκτο όσον αφορά στην αστική ευθύνη των μελών του ΔΣ. Φυσικά θα την καταψηφίσουμε.

Επίσης, είναι αρκετά ενδιαφέρουσα -και φυσικά ένας επιπλέον λόγος για την καταψήφιση της εν λόγω τροπολογίας- η παράγραφος 6 που με απόφαση του προέδρου και του διοικητικού συμβουλίου μπορεί το διοικητικό συμβούλιο της Εθνικής Κεντρικής Αρχής Προμηθειών να αναθέτει δικαστικές υποθέσεις σε ιδιώτες δικηγόρους και μάλιστα κατά το δοκούν ύψος αμοιβής. Το καταψηφίζουμε βεβαίως.

Θα κλείσω, κύριε Πρόεδρε, με μια πολύ σύντομη αναφορά σε μια ερώτηση που κατέθεσε ο συνάδελφος και συναγωνιστής μου Βουλευτής Α΄ Θεσσαλονίκης, ο κ. Αντώνιος Γρέγος προς τον κύριο Υπουργό Εξωτερικών και αφορά στην προγραμματισμένη προεκλογική ομιλία του Μουχαρέμ Ιντζέ, του επικεφαλής υποψηφίου για τις τουρκικές προεδρικές εκλογές του κόμματος της αντιπολίτευσης.

Το κόμμα αυτό είναι γνωστό για τις…

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, γνωρίζετε ότι αυτό είναι εκτός διαδικασίας και αφορά κοινοβουλευτικό έλεγχο. Παρακαλώ να είστε πολύ σύντομος στην αναφορά σας όσον αφορά το θέμα αυτό, γιατί δεν θα ήθελα να σας διακόψω.

**ΙΩΑΝΝΗΣ ΑΪΒΑΤΙΔΗΣ:** Επιτρέψτε μου. Μη με διακόπτετε. Δεν θα καθυστερήσω.

**ΠΡΟΕΔΡΕΥΩΝ (Μάριος Γεωργιάδης):** Οφείλω να το διευκρινίσω.

**ΙΩΑΝΝΗΣ ΑΪΒΑΤΙΔΗΣ:** Ως ειδικός αγορητής έχω τη δυνατότητα, κύριε Πρόεδρε, να αναφερθώ.

**ΠΡΟΕΔΡΕΥΩΝ (Μάριος Γεωργιάδης):** Αν ήσασταν Κοινοβουλευτικός Εκπρόσωπος, σαφέστατα. Επειδή, όμως, λείπει ο Κοινοβουλευτικός σας Εκπρόσωπος, έχω αυτή την ανοχή αυτή τη στιγμή. Αν ήταν ο Κοινοβουλευτικός σας Εκπρόσωπος εδώ, θα έπρεπε εκείνος να αναφερθεί στο θέμα.

**ΙΩΑΝΝΗΣ ΑΪΒΑΤΙΔΗΣ:** Ορθώς πράττετε. Ευχαριστώ.

Καταγγέλλουμε, λοιπόν, αυτή την εθελόδουλη ενδοτικότητα της Κυβέρνησης, που αφορά στην ανοχή που επιδεικνύει σε αυτή την προεκλογική ομιλία που θα κάνει ο κ. Ιντζέ, όταν μάλιστα συμπληρώνονται σήμερα ενενήντα ημέρες που παρανόμως κρατούνται ως αιχμάλωτοι, ως όμηροι, ο Άγγελος Μητρετώδης και ο Δημήτριος Κούκλατζης στις φυλακές της Αδριανούπολης.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αϊβατίδη.

Τον λόγο έχει ο κ. Δελής από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ:** Οι τροπολογίες, κύριε Πρόεδρε, πέντε τον αριθμό, οι οποίες φτάνουν σε ένα νομοσχέδιο που κυρώνει και τροποποιεί μια σύμβαση, προσθέτουν ένα ακόμα μίνι νομοσχέδιο στην ουσία, χωρίς βεβαίως να υπάρχει ο απαραίτητος χρόνος για να τις μελετήσει κανείς και να συζητηθούν πλατιά. Μάλιστα, δυο-τρεις από αυτές τις τροπολογίες είναι ιδιαίτερα εκτενείς και αναφέρονται σε πάρα πολλά ζητήματα.

Θα ξεκινήσω, όμως, από την τελευταία, η οποία κατά τη γνώμη μας πρέπει τώρα να παρθεί πίσω και να έρθει σε ένα άλλο νομοσχέδιο, να συζητηθεί. Πρόκειται για μια απαράδεκτη τακτική την οποία συνεχίζει ο ΣΥΡΙΖΑ με τις τροπολογίες της τελευταίας στιγμής. Φέρνει μια τροπολογία πέντε παραγράφων, απ’ ό,τι είδα, τριών νόμων και δεν ξέρω και πόσων υπουργικών αποφάσεων. Δεν είναι δυνατόν για κανέναν να τη μελετήσει και να τοποθετηθεί. Δεν ξέρω τι αποκαλύπτει αυτό. Είναι μια πειρατική αντίληψη για τη νομοθεσία αυτό, έτσι όπως έρχεται. Νομίζω ότι πρέπει να την πάρετε πίσω και να τη φέρετε να συζητηθεί με μια κανονική διαδικασία, επιτέλους.

Για τις άλλες τέσσερις τροπολογίες, που είχαμε μια σχετική άνεση χρόνου…

**ΑΝΔΡΕΑΣ ΞΑΝΘΟΣ (Υπουργός Υγείας):** Σε ποια αναφέρεστε, κύριε συνάδελφε;

**ΙΩΑΝΝΗΣ ΔΕΛΗΣ:** Στην τελευταία τροπολογία του κ. Μαντά, με γενικό αριθμό 1596 και ειδικό 119. Δεν μπαίνουμε επί της ουσίας. Ζητάμε να την πάρετε πίσω και να έρθει με μια κανονική διαδικασία.

Όσον αφορά τις άλλες τροπολογίες -ξεκινώ με τη σειρά που κατατέθηκαν- είχαμε έστω κάποιον χρόνο για να τις δούμε καλύτερα. Ξεκινώ με την τροπολογία με γενικό αριθμό 1590 και ειδικό 115, που προβλέπει δεκαπενθήμερη άδεια στους συμβασιούχους γιατρούς των ΤΟΜΥ. Αυτή η τροπολογία αποκαλύπτει, εκτός των άλλων, την αντιφατικότητα της πολιτικής σας. Θα ψηφίσουμε την τροπολογία. Βεβαίως, να πάρουν άδεια οι γιατροί για να παρακολουθούν τα σεμινάρια. Με δεδομένη, όμως, την υποστελέχωση των ΤΟΜΥ, φανταστείτε τι θα επιφέρει η απουσία του γιατρού, όταν θα πάει να παρακολουθήσει αυτά τα επιστημονικά συνέδρια. Στην ουσία ένας πληθυσμός, τον οποίο έχει στην αρμοδιότητά του αυτός ο γιατρός, θα μείνει χωρίς γιατρό για τις μέρες της απουσίας του.

Και βεβαίως να πούμε ότι αυτή η παρακολούθηση των επιστημονικών συνεδρίων σημαίνει και μια επιπλέον οικονομική επιβάρυνση γι’ αυτόν τον γιατρό που τα παρακολουθεί. Αυτό που θέλουμε να σας πούμε είναι ότι θα πρέπει να στελεχωθούν επαρκώς αυτές οι υπηρεσίες υγείας και βεβαίως να επιχορηγείται από το κράτος και να υποστηρίζεται η δυνατότητά τους να παρακολουθούν τα ιατρικά επιστημονικά συνέδρια, τα οποία έχουν οπωσδήποτε ανάγκη.

Θα ψηφίσουμε «παρών» στην τροπολογία 1593 με ειδικό 116, που είναι στην ουσία ένα συμπληρωματικό τμήμα της αρχικής σύμβασης με τον Παγκόσμιο Οργανισμό Υγείας.

Έρχομαι στην τροπολογία 1594 με ειδικό 117, που αναφέρεται στις προσλήψεις του επικουρικού προσωπικού. Κοιτάξτε, αυτό που θέλουμε να πούμε γι’ αυτό είναι ότι δεν πρόκειται για κάποιες προσλήψεις οι οποίες θα γίνουν, αλλά πρόκειται για επέμβαση, παρέμβαση, για ένα «ρετουσάρισμα» του θεσμικού πλαισίου της ελαστικής και μερικής απασχόλησης, γιατί στην ουσία παγιώνει και επεκτείνει την ευελιξία των εργασιακών σχέσεων στις υγειονομικές μονάδες και μάλιστα όχι μόνο για το ιατρικό προσωπικό, αλλά για όλο το προσωπικό -και το τεχνικό και το βοηθητικό- αυτών των υγειονομικών μονάδων.

Θυμίζουμε ότι όλοι αυτοί, το επικουρικό προσωπικό, πληρώνονται από τους ίδιους πόρους, δηλαδή από τους αυτοχρηματοδοτούμενους οργανισμούς υγείας, από τα ίδια τα νοσοκομεία. Σε μια αποστροφή του λόγου του προηγουμένως ο κ. Πολάκης είπε ότι, αν τυχόν υπάρχουν δύο έγκυες νοσηλεύτριες σε ένα νοσοκομείο, σε μια μονάδα υγείας και πάρουν άδεια, όπως δικαιούνται φυσικά, τότε το νοσοκομείο θα προσλάβει επικουρικό προσωπικό, αν έχει λεφτά, όπως είπατε. Αν δεν έχει; Τι θα γίνει τότε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα φροντίσουμε να έχει.

**ΙΩΑΝΝΗΣ ΔΕΛΗΣ:** Με τα λεφτά που δεν δίνετε στα νοσοκομεία θα φροντίσετε να έχει; Τέλος πάντων.

Κοιτάξτε, είναι τόσο πολύ μεγάλες οι ανάγκες για το προσωπικό, που τα «μπαλώματα» του επικουρικού προσωπικού στα νοσοκομεία σίγουρα δεν καλύπτουν τις ανάγκες που υπάρχουν.

Πάω στην τελευταία τροπολογία 1595 με ειδικό 118. Εδώ για την ΕΚΑΠΥ το ζήτημα δεν είναι οι ρυθμίσεις που γίνονται. Το ζήτημα είναι ο προϋπολογισμός –και μιλώ για τον κρατικό προϋπολογισμό- με βάση τον οποίο τελικά γίνονται όλες αυτές οι προμήθειες. Είναι ένας προϋπολογισμός για την υγεία, ο οποίος είναι περικομμένος και περικόπτεται όλο και περισσότερο.

Θα ψηφίσουμε «παρών» σε αυτή την τροπολογία, αλλά θέλουμε να κάνουμε κι ένα μικρό σχόλιο για το προσωπικό του «Γενικού Νοσοκομείου Θήρας» -στην ίδια τροπολογία είναι-, του περίφημου Νοσοκομείου της Σαντορίνης, στο οποίο οδηγείτε σε παράταση τη θητεία του ήδη υπηρετούντος προσωπικού, όπως γράφετε. Εμείς λέμε ότι θα πρέπει να μονιμοποιηθεί τώρα αυτό το προσωπικό, κύριοι Υπουργοί, και όχι μόνο να μονιμοποιηθεί αυτό το προσωπικό, αλλά και να προσληφθεί κι άλλο προσωπικό, το οποίο έχει ανάγκη αυτό το νοσοκομείο.

Ψηφίζουμε «παρών» συνολικά στην τροπολογία, αλλά τη συγκεκριμένη διάταξη για το Νοσοκομείο Σαντορίνης την υπερψηφίζουμε. Είμαστε θετικοί.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δελή.

Τον λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Θα πω μια κουβέντα για την κύρωση πρώτα και μετά θα μιλήσω για τις τροπολογίες.

Είμαστε θετικοί στην τροποποίηση της συμβάσης που επεκτείνει χωρικά και θεματικά τις αρμοδιότητες του Γραφείου της Παγκόσμιας Οργάνωσης Υγείας στην Ελλάδα. Το είπαμε και στην επιτροπή. Εγώ έχω κι έναν ακόμη λόγο, μήπως και γίνει κάτι με την εφαρμογή του αντικαπνιστικού νόμου, έχοντας εδώ πέρα το Γραφείο της Παγκόσμιας Οργάνωσης Υγείας. Αύριο έχουμε και την παγκόσμια ημέρα κατά του καπνίσματος, κύριε Υπουργέ.

Επίσης, είχα πει στις επιτροπές ότι υπάρχει ένα λάθος στην αναφορά, το οποίο δεν διορθώθηκε με νομοτεχνική βελτίωση, δηλαδή το ΦΕΚ 51/2011, κανονικά είναι ΦΕΚ 52/2011. Για τον ν.3933 έχετε χρόνο ακόμα να κάνετε τη νομοτεχνική βελτίωση. Εξάλλου, έρχονται τροπολογίες την τελευταία στιγμή, οπότε μια νομοτεχνική βελτίωση δεν είναι πρόβλημα.

Θετική είναι η απαλοιφή της δαπάνης των 2 εκατομμυρίων ευρώ, αρνητική όμως η αδυναμία του Γενικού Λογιστηρίου του Κράτους να παραγάγει έστω και μία εκτίμηση για το τι γίνεται σχετικά με τα κόστη, έστω και μία τάξη μεγέθους.

Κατά τη διαδικασία λειτουργίας του γραφείου θα θέλαμε να δούμε στη στελέχωσή του ανοικτές προκηρύξεις για τις θέσεις αυτές, να μη γίνουν δηλαδή «στο μιλητό». Να υπάρχει αξιολόγηση των υποψηφίων, αξιοκρατική επιλογή, διαφάνεια και λογοδοσία, που είναι το αντίδοτο σε κάθε ψίθυρο και κριτική, που είμαι σίγουρος ότι θα θέλει να αποκρούσει η Κυβέρνηση του «ηθικού πλεονεκτήματος». Και να μην υπάρχουν οι κουτοπονηριές του τύπου που είδαμε στις προκηρύξεις των διοικητικών γραμματέων των Υπουργείων, που ήταν προκηρύξεις-«selfies», που προσάρμοζαν τα προσόντα των αρεστών και «ημετέρων» σε κάθε προκήρυξη.

Είναι θετική, λοιπόν, η τροποποίηση της συμφωνίας της Παγκόσμιας Οργάνωσης Υγείας και η επέκτασή της χωρικά και θεματικά.

Όμως, στις τροπολογίες βλέπουμε να ακολουθείται η ίδια γνωστή τακτική, η απαράδεκτη διαδικασία, ακόμα και στις κυρώσεις, να έρχονται υπουργικές και βουλευτικές τροπολογίες και μάλιστα την τελευταία στιγμή, είκοσι λεπτά πριν από τη λήξη, σαν να έχετε γίνει ολυμπιονίκες σε αυτό το άθλημα, δηλαδή στην κατάθεση τροπολογιών την τελευταία στιγμή.

Θα μείνω ιδιαίτερα στην τροπολογία, στην οποία αναφέρθηκε ο κ. Μπαργιώτας, στην υπ’ αριθμόν 1594/117 για την πρόσληψη του επικουρικού προσωπικού. Το δικαιολόγησε ο κ. Πολάκης, λέγοντας ότι πρέπει να επιταχύνουμε τις διαδικασίες. Όμως, η διαδικασία, έτσι όπως γίνεται και όπως περιγράφεται, νομίζουμε ότι γενικά «μπάζει». Επειδή είμαστε λίγο καχύποπτοι στο πώς γίνονται από εδώ και πέρα οι διαδικασίες, τώρα που πλησιάζουμε σε ένα προεκλογικό έτος, θεωρούμε ότι θα πρέπει να υπάρχουν περισσότερα εχέγγυα στην όλη διαδικασία.

Δηλαδή, ενώ στην παράγραφο 3 λέει ότι «ο ενεργούμενος στα προηγούμενα εδάφια έλεγχος του ΑΣΕΠ δεν αναστέλλει την απασχόληση του προσωπικού που έχει προσληφθεί», μπορεί να διαρκεί αυτή η διαδικασία ελέγχου των ενστάσεων από το ΑΣΕΠ έξι με επτά μήνες και κάποιος να έχει υποβάλει πλαστά δικαιολογητικά και να μην έχει γίνει αντιληπτός ή σκόπιμα μπορεί να έχει περάσει από μία τελείως ασαφή επιτροπή. Δεν προκύπτει το ποιοι θα είναι στην επιτροπή που θα καταρτίζει τους πίνακες και θα κάνει και τη μοριοδότηση. Λέει απλώς ότι αρμόδιοι θα είναι οι ΔΥΠΕ.

Κάποιος, λοιπόν, που είναι εκεί μέσα θα μπορεί να εργάζεται για έξι, επτά, οκτώ ή εννέα μήνες με κάποια πλαστά δικαιολογητικά και μετά θα απολύεται. Μάλιστα, λέει ότι δεν θα παίρνει πια αποζημίωση απόλυσης. Αυτό θα ήταν το άκρον άωτον να παίρνει και αποζημίωση απόλυσης κάποιος που έχει ουσιαστικά προσληφθεί με πλαστά δικαιολογητικά!

Θα θέλαμε να μπουν κάποιες ασφαλιστικές δικλίδες. Προτείνω, λοιπόν, κύριε Υπουργέ, να συμμετέχει υποχρεωτικά και μέλος του ΑΣΕΠ όχι μόνο στη διαδικασία των ενστάσεων, αλλά και στη διαδικασία της μοριοδότησης και της σύνταξης των πινάκων, να μην είναι δηλαδή μόνο υπόθεση κάποιων γνωστών στις ΔΥΠΕ το ποιοι θα κάνουν τη μοριοδότηση.

Επίσης, να βάλουμε ένα όριο στη διαδικασία εκδίκασης των ενστάσεων έναν ή δύο μήνες, όχι όμως να το αφήνουμε και να πηγαίνει μέχρι οκτώ ή εννέα μήνες και μετά να επαναπροσλαμβάνεται κάποιος για δώδεκα μήνες κ.λπ., όπως είπε ο κ. Μπαργιώτας, και να δημιουργούμε έτσι ουσιαστικά στρατιές συμβασιούχων, οι οποίοι θα μπαίνουν και θα βγαίνουν με αυτές τις διαδικασίες.

Τις άλλες τροπολογίες και εμείς, λόγω της διαδικασίας περισσότερο, δεν θα τις ψηφίσουμε, εκτός από την πρώτη, που αναφέρεται στο σχετικό νομοσχέδιο, δηλαδή αυτή που αφορά τους χώρους που θα διατεθούν στην Παγκόσμια Οργάνωση Υγείας.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Κι εμείς ευχαριστούμε, κύριε Μαυρωτά.

**ΙΩΑΝΝΗΣ ΔΕΛΗΣ:** Κύριε Πρόεδρε, θα ήθελα να κάνω μία πολύ σύντομη δήλωση.

**ΠΡΟΕΔΡΕΥΩΝ (Μάριος Γεωργιάδης):** Να ολοκληρώσουμε πρώτα με τον κ. Σαρίδη.

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Η πρακτική της κακής νομοθέτησης συνεχίζεται για άλλη μία φορά από την πλευρά της Κυβέρνησης. Έχουμε πάρα πολλές τροπολογίες, οι οποίες έρχονται τελευταία στιγμή και δεν προλαβαίνουμε να τις επεξεργαστούμε ούτε να τις αξιολογήσουμε κατάλληλα.

Θα μείνω στην τελευταία τροπολογία, του κ. Μαντά, τον οποίο σέβομαι και εκτιμώ σαν κοινοβουλευτικό. Παρ’ όλα αυτά, νομίζω ότι εμπαίζει τη νοημοσύνη αυτή τη στιγμή το να μπορέσουμε να αποδεχθούμε ότι έρχεται μία βουλευτική τροπολογία, την οποία την κάνει αποδεκτή ο Υπουργός, που μιλάει για πράγματα τα οποία δεν μπορούμε να αξιολογήσουμε εμείς αυτή τη στιγμή και να τοποθετηθούμε.

Εμείς θα καταψηφίσουμε τη συγκεκριμένη τροπολογία, γιατί αφήνει πάρα πολλές ασάφειες και δημιουργεί και πονηρές σκέψεις από τη μία πλευρά.

Σχετικά με την υπ’ αριθμόν 1590 τροπολογία, που έφερε ο κ. Μαντάς, εμείς παρ’ όλο που ψηφίσαμε «παρών» στο συγκεκριμένο νομοσχέδιο, την είχαμε στηρίξει, ότι έπρεπε ουσιαστικά να θεσμοθετηθεί και ήταν ένα θετικό βήμα, έτσι όπως το βλέπαμε εμείς στην Ένωση Κεντρώων.

Από την άλλη πλευρά, δεν μπορούμε να καταλάβουμε τις δεκαπέντε μέρες άδεια μετ’ αποδοχών την οποία μπορεί να πάρει ένας συμβασιούχος. Για να παρακολουθήσει επιστημονικά σεμινάρια, δεκαπέντε ολόκληρες ημερολογιακές ημέρες; Δεκαπέντε μέρες άδεια μετ’ αποδοχών!

Αυτό δεν μπορούμε να το δεχθούμε εύκολα, κύριε Πρόεδρε, καθόσον, όπως αντιλαμβάνεστε, τα σεμινάρια ως επί το πλείστον γίνονται το Σαββατοκύριακο και, εν πάση περιπτώσει, και κάποιες άλλες καθημερινές. Όμως, σε πόσα σεμινάρια μέσα σε έναν χρόνο θα κληθεί να παρευρεθεί ο συγκεκριμένος συμβασιούχος; Δεν μπορούμε ούτε και αυτή την τροπολογία να την κάνουμε αποδεκτή.

Ο κύριος Υπουργός –και θα μιλήσω για την τροπολογία με αριθμό 1590- όταν τοποθετηθήκαμε όσον αφορά τη θέση μας, που ήταν «παρών» στο νομοσχέδιο, γύρισε και μας είπε –μίλησε για την Ένωση Κεντρώων- ότι κακώς πήραμε αυτή τη θέση. Διότι μιλήσαμε για τα μελλοντικά στοιχεία, ότι δεν μας δίνει μελλοντικά στοιχεία για το πώς θα κινηθεί το Υπουργείο και για τον σχεδιασμό του.

Και έρχεται με την τροπολογία με αριθμό 1593 -την οποία δεν συζητήσαμε καν μέσα στη χθεσινή επιτροπή, η συγκεκριμένη τροπολογία κατατέθηκε μετά τη λήξη της επιτροπής- να μας επιβεβαιώσει ότι δεν υπάρχει ένας σχεδιασμός αυτή τη στιγμή. Θα μπορούσε η συγκεκριμένη τροπολογία να συζητηθεί στην επιτροπή.

Εμείς ψηφίσαμε «παρών» στο νομοσχέδιο, «παρών» θα ψηφίσουμε και στην τροπολογία με αριθμό 1593, που αφορά ουσιαστικά και τη χωρική επέκταση των τοπικών γραφείων. Στη συγκεκριμένη βάση, όπως τη θέτει, δεν θα μπορούσαμε να διαφωνήσουμε. Παρ’ όλα αυτά, όμως, όσον αφορά τη στελέχωση αυτών των γραφείων, έχουμε μία ένσταση, από πού θα προέλθει αυτή η στελέχωση.

Για την τροπολογία με αριθμό 1595 τι να πω; Θα μπορούσαμε να πούμε ότι αποτελεί από μόνη της δύο ή τρεις ξεχωριστές τροπολογίες. Δεν θα τη στηρίξουμε, παρ’ όλο που συμφωνούμε με τη λογική της. Νομίζω ότι η συγκεκριμένη τροπολογία αφορά και την παράταση –αν δεν κάνω λάθος- για το προσωπικό του Νοσοκομείου της Σαντορίνης.

Δεν μπορούμε να τα βάλουμε όλα μέσα στον ίδιο κουβά, κύριε Υπουργέ. Θα έπρεπε να μας διευκολύνετε και εμάς. Δεν είναι αυτός ένας σωστός τρόπος νομοθέτησης. Ψηφίζουμε «παρών» στη συγκεκριμένη τροπολογία, «παρών» και στην τροπολογία με αριθμό 1594, καθόσον ναι μεν συμφωνούμε στο να επιταχυνθούν οι διαδικασίες πρόσληψης, αλλά οι ασάφειες που αφήνει αυτή η τροπολογία δεν μας αφήνουν να τη στηρίξουμε.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σαρίδη.

**ΙΩΑΝΝΗΣ ΔΕΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ζητήσαμε την απόσυρση της τροπολογίας με αριθμό 1596. Δεν ξέρω αν η Κυβέρνηση επιμένει να παραμείνει η τροπολογία. Εφόσον επιμείνει, εμείς δεν θα συμμετάσχουμε στη διαδικασία της ψηφοφορίας γι’ αυτή την τροπολογία.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δελή.

Τον λόγο έχει ο κ. Δέδες και μετά θα κλείσουν, έχουν ζητήσει τον λόγο και θα μιλήσουν για τρία λεπτά ο καθένας, οι Υπουργοί κ. Ξανθός και κ. Πολάκης.

Ορίστε, κύριε Δέδε, έχετε τον λόγο.

**ΙΩΑΝΝΗΣ ΔΕΔΕΣ:** Ευχαριστώ, κύριε Πρόεδρε.

Μέσα στη λαίλαπα της οκταετίας των μνημονίων και τη δημοσιονομική ασφυξία που υπέστη η χώρα, η Κυβέρνησή μας έβαλε στόχο και σχεδιασμό -και όχι από ιδεοληψίες και τα λοιπά, όπως μας κατηγορούν- να ανατάξουμε κυρίως το κράτος της πρόνοιας, εκείνο το κράτος το οποίο στα πρώτα βήματα των μνημονίων συρρικνώθηκε. Και συρρικνώθηκε σε πάρα πολύ γρήγορο και κακό βαθμό, έτσι ώστε πάρα πολλοί συμπολίτες μας –περίπου δυόμισι εκατομμύρια- έμειναν ανασφάλιστοι, παιδιά έμειναν ανεμβολίαστα. Είναι μια λαίλαπα η οποία δεν είναι δυνατόν να περιγραφεί και μάλιστα στα θέματα της υγείας.

Η Κυβέρνηση, λοιπόν, προσπαθεί με σχεδιασμό, με σοβαρά βήματα και με επιλεγμένες κινήσεις να ανατάξει αυτό το Εθνικό Σύστημα Υγείας. Όλες οι δράσεις που υλοποιεί επιφέρουν θετικά αποτελέσματα, κυρίως στον πληθυσμό μας, στους Έλληνες, αλλά αυτός ο αντίκτυπος φαίνεται και στο εξωτερικό, παγκοσμίως.

Δείγμα αυτής της ενέργειας της Κυβέρνησης επί τα βελτίω είναι ότι επελέγη η χώρα μας από τον Παγκόσμιο Οργανισμό Υγείας να ιδρύσει γραφείο εδώ πέρα.

Βέβαια, αυτό έγινε βάσει μιας παλαιότερης συμφωνίας υπογραφείσας το 2008, που πέρασε με νόμο του 2011, ώστε να αναπροσαρμοστεί η συμφωνία και μάλιστα επί τα βελτίω. Στη συμφωνία επιλέγεται μια μέριμνα για να έχουμε εξοικονόμηση των δημοσιονομικών υποχρεώσεων, καταργούμενης της ετήσιας τακτικής επιχορήγησης που έπρεπε να δίνει το κράτος μας για δέκα χρόνια περίπου, δύο εκατομμύρια ανά έτος. Αυτό θα ήταν δυσβάσταχτο αυτή την εποχή. Φαίνεται ότι το Υπουργείο έχει βρει και κτήριο για να εγκαθιδρύσει το γραφείο της ΠΟΥ εδώ στην Ελλάδα και νομίζω ότι αυτό είναι ένα τεράστιο θετικό βήμα.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Ο Υπουργός κ. Ξανθός, πριν από λίγο στην ομιλία του, μας εξέθεσε και τον προγραμματισμό του Υπουργείου, δηλαδή τα επόμενα βήματα για το επόμενο χρονικό διάστημα. Νομίζω ότι το Υπουργείο Υγείας είναι ένα από τα Υπουργεία που έχουν βάλει τα δυνατά τους μέσα σε αυτή τη λαίλαπα, όπως είπαμε, των μνημονίων να φέρει εις πέρας την ολοκλήρωση του Εθνικού Συστήματος Υγείας και τη στήριξή του.

Το Εθνικό Σύστημα Υγείας συμπληρώθηκε με τον πρόσφατο νόμο, που ψηφίσαμε τον Αύγουστο του 2017, για την πρωτοβάθμια περίθαλψη υγείας ως προς τη μέριμνα που ουσιαστικά δεν περιλαμβανόταν στον αρχικό νόμο, τον ν.1397 «περί ΕΣΥ».

Θα ήθελα να κλείσω με αυτά τα λόγια, υποστηρίζοντας προσωπικά και τις υπουργικές και τις βουλευτικές τροπολογίες, αγαπητή κυρία Πρόεδρε. Ψηφίζοντας θετικά σε αυτές τις τροπολογίες διευκολύνουμε το έργο του Υπουργείου για πιο γρήγορη και πιο σωστή λειτουργία των μονάδων υγείας και του ΕΚΑΒ και γενικότερα τη λειτουργία των δομών υγείας.

Θα ήθελα, όμως, να επιστήσω την προσοχή του Υπουργού και των συναδέλφων Βουλευτών στην άδεια -για την οποία μεριμνά η τροπολογία- των δεκαπέντε ημερών για παρακολούθηση σεμιναρίων κ.λπ.. Αναφέρεται σε αυτό το άρθρο ότι δικαιούνται δεκαπενθήμερη επιστημονική άδεια. Δεν είναι βέβαια υποχρεωτικό να την πάρουν. Θα έλεγα ότι αυτό το δικαίωμα της δεκαπενθημέρου εκπαιδευτικής άδειας θα πρέπει να επεκταθεί και στους υπόλοιπους υπαλλήλους, όχι μόνο στους γιατρούς αλλά και σε νοσηλεύτριες ή κοινωνικούς λειτουργούς κ.λπ., για να παρακολουθήσουν σεμινάρια.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και εμείς ευχαριστούμε.

**ΧΡΗΣΤΟΣ ΜΑΝΤΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μαντά, βλέπω ότι έχετε υπερβεί τον χρόνο σας.

**ΧΡΗΣΤΟΣ ΜΑΝΤΑΣ:** Ένα λεπτό, κυρία Πρόεδρε, με την άδειά σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Μαντά, έχετε τον λόγο.

**ΙΩΑΝΝΗΣ ΔΕΛΗΣ:** Ήταν η πέτρα του σκανδάλου!

**ΧΡΗΣΤΟΣ ΜΑΝΤΑΣ:** Όπως λέει και ο κ. Δελής, ήμουν η πέτρα του σκανδάλου. Δεν το συνηθίζω και ζητώ για άλλη μια φορά συγγνώμη.

Θέλω να διευκρινίσω τα εξής: Πρώτον, στην τροπολογία που αφορά τις άδειες με αποδοχές στους γιατρούς των τοπικών μονάδων υγείας για παρακολούθηση επιστημονικών συνεδρίων, εκεί που λέει «δικαιούται δεκαπέντε μέρες τον χρόνο άδεια», θα πρέπει να προστεθεί η λέξη «έως», κατ’ αναλογία με τους επικουρικούς γιατρούς και τους άλλους γιατρούς του συστήματος. Αυτή είναι η σωστή διατύπωση και δίνει αυτή τη δυνατότητα, έως δεκαπέντε μέρες.

Ως προς την τροπολογία με γενικό αριθμό 1596 και ειδικό 119 αποσύρω την τελευταία παράγραφο, την παράγραφο 5 που αφορά την αποζημίωση ως προς τις συνεδρίες των ψυχολόγων. Αυτό είναι απολύτως ένα θέμα διευκρίνισης. Να το διευκρινίσω για άλλη μία φορά.

Από παρερμηνεία στις διαδικασίες των ψυχολογικών συνεδριών, που οι πρώτες δύο συνεδρίες γίνονται για τη διάγνωση –είναι διαγνωστικές συνεδρίες- έχουμε βάλει σε αυτές τις συνεδρίες διαφορετική αποζημίωση σε σχέση με όλες τις άλλες. Έχουμε δηλαδή μια διαγνωστική διαδικασία, κατά την οποία γίνονται και τα ψυχομετρικά τεστ, και στη συνέχεια αμείβεται με διαφορετικό τρόπο στη διαδικασία της ψυχοθεραπείας.

Αυτό δεν στέκει. Είναι απολύτως λογικό ότι ζητούν όλες οι ενώσεις των ψυχολόγων να το διορθώσουμε και πρέπει να το διορθώσουμε. Ωστόσο, επειδή έχει δημοσιονομική δαπάνη και πράγματι πρέπει να το δούμε, την αποσύρω.

Το δεύτερο που θα ήθελα να εξηγήσω -και ολοκληρώνω με αυτό- είναι ότι το άρθρο για το οποίο έγινε κριτική -αν θυμάμαι καλά από τον κ. Μπαργιώτα- θα έλεγα ότι ίσα ίσα το αντίθετο επιδιώκει. Επιδιώκει να μπουν ορκωτοί λογιστές σε όλες τις μη κερδοσκοπικές οργανώσεις της ψυχικής υγείας, προκειμένου να έχουμε πλήρη διαφάνεια, την οποία δεν την είχαμε. Και βεβαίως, όπου έχουμε προβλήματα, να δούμε πώς θα διορθωθούν με τις ανάλογες διαδικασίες.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τέσσερις μαθητές και μαθήτριες και δύο εκπαιδευτικοί συνοδοί τους από την ομάδα ρομποτικής σχολείων Σάμου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο θα δώσω τώρα στους Υπουργούς για τρία λεπτά μόνον ο καθένας, όπως έχει συμφωνηθεί.

Τον λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα δώσω μια, δυο απαντήσεις σε κάποιες κριτικές που ακούστηκαν για τις τροπολογίες.

Συνάδελφε Μαυρωτά, κατ’ αρχάς, να κάνω μία γενική παρατήρηση. Από τον Οκτώβριο του 2015 μέχρι σήμερα έχουν αναλάβει υπηρεσία περισσότεροι από δεκαπεντέμισι χιλιάδες άνθρωποι -μπορεί να είναι και δεκαέξι χιλιάδες, γιατί τα στοιχεία αυτά είναι πριν από έναν μήνα- στο σύστημα υγείας. Απομένουν άλλες τρεισήμισι χιλιάδες, που είναι στη διαδικασία. Από τις δεκαεννιά χιλιάδες, που ήταν ο συνολικός σχεδιασμός, οκτώμισι χιλιάδες είναι μόνιμοι, οι υπόλοιποι είναι με διαφόρων ειδών συμβάσεις: τέσσερις χιλιάδες από τον ΟΑΕΔ, δύο χιλιάδες τριακόσιοι επικουρικοί γιατροί, πεντακόσιοι ογδόντα πέντε λοιπό επικουρικό προσωπικό, περίπου τετρακόσιοι μέσω του ΚΕΕΛΠΝΟ για τις μονάδες, προγράμματα για το Ανατολικό Αιγαίο ή το πρόγραμμα «PHILOS» κ.λπ..

Εάν, με τον πόλεμο που μας κάνετε –όχι εσείς, το σύστημα συνολικά και ειδικά η Αξιωματική Αντιπολίτευση-, είχαμε κάνει μαζικές ρουσφετολογικές προσλήψεις, δεν θα είχατε κρεμάσει τα άντερά μας στα περίπτερα; Δείξτε μου μερικές περιπτώσεις από αυτές τις χιλιάδες των ανθρώπων που διορίστηκαν οι οποίοι προσλήφθηκαν με ρουσφετολογικά κριτήρια. Πείτε μας! Δεν θα έλεγαν «διόρισε διακόσιους ο Ξανθός, διακόσιους ο Πολάκης, εκατό ο Μαντάς» κ.λπ., όπως το έκαναν τούτοι εδώ στο παρελθόν. Έτσι διόριζαν και έτσι έβγαιναν, με κουμπάρους, συντέκνους, παιδιά, σκυλιά, γατιά κ.λπ.. Πείτε μου! Είδατε πουθενά να υπάρχει μία πρόσληψη στις χιλιάδες αυτές, που να πουν «να, έτσι διορίστηκε ο τάδε, χωρίς τη σειρά» κ.λπ.. Πείτε μου!

Ακούστε τώρα. Αυτό το κράτος που παραλάβαμε είναι και αργό και δυσκίνητο και σάπιο. Θα αλλάξει. Και αλλάζει και μέσα από τέτοιες ρυθμίσεις. Ρωτάω, λοιπόν, εσάς, που είστε και οπαδοί -και λέω και για τον διπλανό σας- της αποκέντρωσης κ.λπ., γιατί δεν μπορεί οι υπάλληλοι της υγειονομικής περιφέρειας -γιατί αυτοί το έκαναν και στα ΤΟΜΥ, αυτοί θα το κάνουν και τώρα- να μοριοδοτήσουν όπως πρέπει, με βάση αυτά που θα περιγράφει η κοινή υπουργική απόφαση.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Αν δεν γίνει, όμως, μέσω ΑΣΕΠ;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γι’ αυτό βάζω τη δικλίδα του ΑΣΕΠ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Αν δεν γίνει, όμως, μέσω ΑΣΕΠ;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό, ηρεμήστε, κύριε Μπαργιώτα. Ξέρετε μέχρι κεραίας ότι έχω δίκιο, αλλά πρέπει να πείτε το κατιτί σας.

Ακούστε με, λοιπόν, τώρα. Αυτή τη στιγμή θα υπάρξουν διάφορα. Αύριο, ας πούμε, τελειώνουν οι νοσηλευτές και οι νοσηλεύτριες που υπηρετούν μέσω ΚΕΕΛΠΝΟ στις ΜΕΘ. Έχουμε δώσει εντολή από την τελευταία προκήρυξη στα νοσοκομεία που υπηρετούν να πηγαίνουν οι μόνιμοι που προσλαμβάνονται τώρα να καλύψουν αυτές τις θέσεις. Δεν θα φτάσουν. Θα πάμε να κλείσουμε τα κρεβάτια; Όχι, δεν θα κλείσουμε τα κρεβάτια. Θα πάρουμε νοσηλευτικό προσωπικό με αυτόν τον τρόπο και πρέπει να γίνει και γρήγορα. Και τίμια και γρήγορα. Και θα γίνει.

Κοιτάξτε τώρα κάτι άλλο. Μη νομίζετε ότι το ΑΣΕΠ είναι το «άγιο δισκοπότηρο» της ταχύτητας, διότι έχετε ακούσει και άλλες φορές εδώ στη Βουλή, όπως για παράδειγμα για την 7Κ, η οποία προκηρύχθηκε στις 30-12-2016, έβγαλαν προσωρινά αποτελέσματα για κάποιες κατηγορίες τον Απρίλη-Μάη. Είπα «μπράβο, τρέξαμε». Οριστικά αποτελέσματα άρχισαν να βγάζουν από τον Νοέμβριο του 2017 μέχρι πριν από έναν μήνα. Δεν φάγαμε έναν χρόνο τσάμπα και βερεσέ; Τσάμπα και βερεσέ τον φάγαμε τον χρόνο!

Εμείς λέγαμε «να, χίλιες εξακόσιες εξήντα έξι» και δεν το τελείωναν. Και δεν έγινε τυχαία και σας το υπογράφω αυτό. Δηλαδή, τώρα τι μου λέτε; Να κάνει ένσταση νομιμότητας στον πίνακα μοριοδότησης κάποιος και μέχρι να δεηθεί το ΑΣΕΠ να απαντήσει, το κενό να μην καλύπτεται. Όχι, να καλύπτεται το κενό!

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι, δεν εννοώ αυτό. Εσείς το λέτε αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και μάλιστα, λέμε ότι, αν βγάλει απόφαση το ΑΣΕΠ, είναι άμεσα εκτελεστή. Αυτός που είχε προσληφθεί λάθος, παίρνει τους μισθούς των μηνών και τίποτα άλλο και ο άλλος διορίζεται για το σύνολο του διαστήματος που έπρεπε να διορισθεί αρχικά. Αυτό λέμε.

Επίσης, αυτό που είπατε πριν, να πάει μέλος του ΑΣΕΠ, πού να πρωτοπάνε; Αυτά που έχουν να χειρισθούν οι ίδιοι δεν πρόκειται να τελειώσουν στην ώρα τους. Θα τους αποκεντρώσουμε κιόλας και σε όλες τις περιφέρειες; Να πάνε και στους τριακόσιους δήμους τότε να μην προχωρήσει τίποτα ποτέ!

Αυτή είναι η απάντηση επί της ουσίας. Εδώ θα είμαστε.

Εμείς δεν προγραμματίζουμε, κύριε Μαυρωτά, το πολιτικό μας μέλλον με βάση διορισμούς συγγενών και φίλων.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Χα, χα, χα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εμείς το προγραμματίζουμε με βάση την αλλαγή της κατάστασης που κάνουμε σε ένα σύστημα υγείας που το παραλάβαμε στα τάρταρα και τουλάχιστον μέχρι στιγμής το ισορροπήσαμε και έχουμε βάλει πολλά πετραδάκια για να βελτιωθεί. Αυτό είναι το ζουμί της ιστορίας. Αυτό για την τροπολογία.

Για τα άλλα, κύριε Μπαργιώτα, μάλλον δεν έχετε διαβάσει καλά την τροπολογία. Διαβάστε την καλά. Αυτό που κάνουμε είναι ένα τεράστιο ξεμπλοκάρισμα. Προσέξτε. Αλλάζουμε επιτέλους και ξέρετε κάτι; Δεν τα ξέραμε και από την κοιλιά της μάνας μας. Μαθαίνουμε, γιατί είναι τόσα τα γραφειοκρατικά εμπόδια, οι σκόρπιες διατάξεις σε διάφορους νόμους που νομοθετείς κάτι και σου βγαίνει ένα «φιστίκι» σε κάποιον άλλο νόμο που είχαν βάλει για να μπλοκάρει την ιστορία.

Για να κάνει ένα νοσοκομείο διαγωνισμό που να του κοστίζει τον χρόνο ένα υλικό 10.000 ευρώ, να πάρει ένα είδος από σύριγγες με 10.000, ξέρετε τι διαδικασία πρέπει να περάσει έτσι όπως το είχατε φτιάξει οι μεγάλοι επαναστάτες, αναμορφωτές του συστήματος με τον κ. Λοβέρδο, που καθόσασταν πριν μαζί; Έτσι όπως το είχατε φτιάξει με το Πρόγραμμα Προμηθειών Υγείας, ξέρετε πόσον καιρό ήθελε αυτό; Σχεδόν δύο χρόνια. Διότι έπρεπε να πάρουμε απ’ όλα τα νοσοκομεία της χώρας, να φτιαχτούν αποφάσεις, να πάνε στην ΕΠΥ, να εισηγηθεί η ΕΠΥ, να υπογράψει ο Ξανθός, να υπογράψω εγώ, να υπογράψει ο Χουλιαράκης, να υπογράψει ο Τσακαλώτος ένα σχέδιο για τα επόμενα χρόνια που είχε από τα 10.000 μέχρι τα 30.000.000 στο ίδιο πακέτο.

Αφού τελειώσει αυτό, που έκανε ενάμιση χρόνο να βγει -γιατί τόσο έκανε με αυτή τη σαπίλα που έχουμε και αντιμετωπίζουμε- αυτόν τον ενάμιση χρόνο τι γινόταν, κύριε Μπαργιώτα;

Τότε γινόταν αυτό που λέγατε. Δεν μπορούσαν τα νοσοκομεία να περιμένουν ενάμιση χρόνο να ολοκληρωθεί το Πρόγραμμα Προμηθειών Υγείας –και μάντολες, για να μην πω τίποτα άλλο- για να κάνουν έναν διαγωνισμό για δέκα χιλιάρικα. Όλο αυτό το διάστημα, λοιπόν, που δεν είχε δημοσιευτεί το Πρόγραμμα Προμηθειών Υγείας, τότε έκαναν ό,τι γούσταραν, δηλαδή «πάρτε σαραντάρια, πάρτε δεκάρια, πάρτε εικοσάρια».

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, σας παρακαλώ, συντομεύετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τώρα, με αυτό που κάνουμε απελευθερώνουμε τις διοικήσεις να κάνουν διαγωνισμό γι’ αυτό. Δεν το διαβάσατε καλά. Έχει τη σκοπιμότητα, γιατί εκτός απ’ αυτά που είπα πριν, με τον τρόπο που το είχατε φτιάξει –και τολμάτε να μας κάνετε κριτική- αφού έβγαινε και το Πρόγραμμα Προμηθειών Υγείας, έπρεπε κάποιος άλλος και όχι το νοσοκομείο, να δώσει έγκριση σκοπιμότητας για να γίνει ο διαγωνισμός. Άλλο ένα εξάμηνο καθυστέρηση κι αυτό!

Τώρα, εμείς τι λέμε; Έχετε τους προϋπολογισμούς. Έχουμε ορίσει το όριο δαπανών στο σύνολο του συστήματος, δηλαδή το όριο δαπανών για τον

«Ευαγγελισμό», το όριο δαπανών για το «Γεννηματάς», το όριο δαπανών για την Κάρυστο. Μέσα σ’ αυτό υπάρχει το υγειονομικό υλικό, δηλαδή «τόσο ο Ευαγγελισμός», «τόσο η Κάρυστος», «τόσο το Γεννηματάς». Μέσα σε αυτό υπάρχουν δεκάδες υλικά. Ομογενοποιούνται σε κατηγορία. Αναφορικά με τον «Ευαγγελισμό», για μία κατηγορία καρδιολογικού υλικού, για παράδειγμα, ξοδεύει τον χρόνο 2 εκατομμύρια ευρώ. Αναφορικά με το υγειονομικό υλικό είναι μέσα στο όριο δαπανών. Την απόφαση για τη σκοπιμότητα της προμήθειας δεν την υπογράφει ο Υπουργός. Την παίρνει το διοικητικό συμβούλιο στα όρια των δαπανών του και προκηρύσσει τον διαγωνισμό.

Γι’ αυτό δεν γίνονταν διαγωνισμοί, γι’ αυτή τη «σαπίλα» που είχατε φτιαγμένη! Διότι ενώ είχαν τα λεφτά, έπρεπε πρώτα να βγει το Πρόγραμμα Προμηθειών Υγείας –δηλαδή, ενάμισι και δύο χρόνια- και αφού έβγαινε, υπήρχε καθυστέρηση έξι ή επτά μηνών για έγκριση σκοπιμότητας του κάθε διαγωνισμού! Και δεν γινόταν ποτέ! Και γινόταν το πάρτι της μαϊμούς με αυτόν τον τρόπο!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, σας παρακαλώ, έχετε υπερβεί τα δέκα λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τα νοσοκομεία δεν μπορούν να περιμένουν να ολοκληρωθούν αυτά. Έχουν ασθενείς μέσα, έχουν ανάγκες. Πρέπει να αγοράσουν. Και πώς αγόραζαν; Με τον τρόπο που ήξεραν! Έτσι συσσωρεύσατε 85 δισεκατομμύρια ευρώ! Αυτό διορθώνουμε.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επί ποίου θέματος τώρα; Έχετε κάτι συγκεκριμένο;

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Θα ήθελα τον λόγο για ένα λεπτό, κυρία Πρόεδρε, γιατί αναφέρθηκε σε μένα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν κάνουμε τώρα διάλογο έτσι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό λέω, γιατί μετά θα σας απαντήσει και δεν θα φύγουμε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ο κύριος Υπουργός κάνει κρίσεις….

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κοιτάξτε, όσο μιλούσε, μιλούσατε κι εσείς.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ο κύριος Υπουργός κάνει ηθικές κρίσεις, γιατί ξέρει ότι δεν υπάρχει αντίλογος. Δεν έχει το δικαίωμα. Υπάρχει θέμα ηθικό και προσωπικό…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα σας δώσω τον λόγο για ένα λεπτό.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κύριε Υπουργέ, εγώ συμφωνώ με αυτό που λέτε, μόνο που τον νόμο τον ψηφίσατε εσείς στο ΕΚΑΠΥ. Την υποχρέωση να υπογράφει ο Υπουργός για την αγορά χαρτιού υγείας στο Κέντρο Διδυμοτείχου εσείς τη νομοθετήσατε. Δεν τη νομοθέτησα εγώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πάλι μπερδεύεσαι. Άλλο το ένα, άλλο το άλλο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεν μπερδεύομαι καθόλου. Τα είχαμε πει τότε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πολάκη, αφήστε τον να μιλήσει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ένα λεπτό είπαμε ότι θα μιλήσω. Εσείς μιλούσατε για δεκαπέντε λεπτά.

Ο νόμος που τροποποιείτε…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Άλλο έργο η προμήθεια αξονικού τομογράφου και άλλο η προμήθεια αναλώσιμων υλικών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, κύριε Πολάκη. Κατ’ αρχάς, δεν ακούγεστε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Θα περιμένω να τελειώσει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εγώ σας το είπα, κύριε Μπαργιώτα. Επιμένετε να δώσετε εξήγηση.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Μα, πώς θα γίνει; Δεν μπορεί να μιλά μόνος του στη Βουλή. Δεν είναι το χωράφι του παππού του!

Τον νόμο που τροποποιείτε, εσείς τον ψηφίσατε. Ως προς τον νόμο για τις προμήθειες, το ΕΚΑΠΥ… Του άλλαξες και το όνομα. Από «Εθνική Επιτροπή Προμηθειών», το έκανες «ΕΚΑΠΥ». Εσείς τον ψηφίσατε. Είχαμε πει και τότε ότι η «κεντρικοποίηση», με τον τρόπο που την αντιλαμβάνεστε, δεν δουλεύει. Υπάρχουν, όμως, εργαλεία πληροφορικής, υπάρχουν σύγχρονα εργαλεία για τις αγορές και τις προμήθειες, τα οποία δουλεύουν. Δείτε πώς δουλεύει το «centralization» στο «metropolitan area of London». Είναι ένα εξαιρετικό παράδειγμα του πώς μπαίνει η ψηφιακή τεχνολογία παντού.

Η οπισθοδρόμηση στον νόμο του Αβραμόπουλου, στα σαρανταπεντάρια, ανεξάρτητα από την πηγή χρηματοδότησης και ανεξάρτητα από το αν είναι έργο, αν είναι αγορά, αν είναι επένδυση, είναι συγκεκριμένο πρόβλημα. Και είναι οπισθοδρόμηση αυτό.

Όπως οπισθοδρόμηση σε εποχές απίστευτου «Δεληγιαννισμού» είναι η προκήρυξη για τους επικουρικούς. Καταργείται κάθε είδους έλεγχος και οποιαδήποτε επίπτωση για τους παρανομούντες, είτε είναι δημόσιοι λειτουργοί είτε είναι οι αιτούντες. Αυτή είναι η αλήθεια. Πώς λειτουργεί αυτό στην πραγματική ζωή; Θα πάω να κάνω μια «δηλωσούλα» ψεύτικη, επειδή θα μου πει ο δικός μου στο κόμμα να την κάνω, θα με πάρουν, θα με πληρώσουν για εννιά από τους δώδεκα μήνες -στη χειρότερη, αν είμαι άτυχος- και μετά θα πάρουν άλλον. Αυτό νομοθετείτε.

Θα κάνω ένα τελευταίο σχόλιο για να σεβαστώ τον χρόνο. Για τους αριθμούς, σας έχω προκαλέσει επανειλημμένως να καταθέσετε αριθμούς για τους διορισμούς. Τη μία είναι δεκαπέντε, την άλλη είναι δεκαεπτά, την άλλη είναι τριάντα δύο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπαργιώτα, ολοκληρώστε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Μετά το βατερλό με το λαθάκι στο ΚΕΕΛΠΝΟ, πάλι δεν βάζετε μυαλό. Καταθέστε νούμερα. Το έχω πει επανειλημμένα. Τα νούμερα που καταθέτετε δεν διασταυρώνονται, δεν είναι πραγματικά. Αν θέλετε να διατηρήσετε ίχνη αξιοπιστίας, καταθέστε νούμερα αποδεδειγμένα, τόσοι προσλήφθηκαν από την 5Κ, τόσοι είναι στα νοσοκομεία από την 7Κ. Δεν το έχουμε δει πουθενά. Καταθέστε το και μη λέτε τζάμπα νούμερα, κόφτε το αυτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Μαυρωτάς έχει τον λόγο.

**ΓΕΩΡΓΙΟΣ ΜΑΥΡΩΤΑΣ:** Μόνο ένα λεπτό θα χρειαστώ, κυρία Πρόεδρε.

Πάντως, κύριε Υπουργέ, δεν θα πρέπει να εξανίσταστε όταν προτείνουμε κάποιες ασφαλιστικές δικλίδες, ώστε να υπάρχει το δυνατόν μεγαλύτερη διαφάνεια, το δυνατόν μεγαλύτερη αξιοκρατία, να μην υπάρχουν «παραθυράκια». Αναφέρθηκε ο κ. Μπαργιώτας σε μερικά. Επιτρέψτε μας να είμαστε καχύποπτοι γενικά με την Κυβέρνηση σε αυτά τα θέματα.

Όταν γίνονται προκηρύξεις για τους διοικητικούς γραμματείς και οι προκηρύξεις αυτές είναι φωτογραφικές για κάποιους οι οποίοι είναι αρεστοί σε κάποιους Υπουργούς ή Υφυπουργούς και τα λοιπά -και μάλιστα τώρα γινόμαστε ρεζίλι, γιατί πρέπει να ξαναγίνουν όλα τα πράγματα, επειδή προφανώς αποδείχθηκαν, πλην κάποιων Υπουργείων, όλα φωτογραφικά- επιτρέψτε μας σε αυτά τα θέματα να θέλουμε να υπάρχουν ασφαλιστικές δικλίδες.

Στην προκειμένη περίπτωση μια πολύ καλή ασφαλιστική δικλίδα θα ήταν να λέγαμε ότι το ΑΣΕΠ αποφαίνεται για τις ενστάσεις μέσα σε έναν μήνα. Αν το βάζαμε αυτό στον νόμο, δεν θα υπήρχε κανένα πρόβλημα.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Δεν αποφύγαμε τελικά το να κλείσει μια συζήτηση που αφορά την κύρωση μιας συμφωνίας, στην οποία οι πολιτικές δυνάμεις πλειοψηφικά συμφωνούν και την εγκρίνουν, με ένταση.

Εγώ αποδέχομαι τον πυρήνα της κριτικής ότι όντως χρειάζεται επαρκής χρόνος διαλόγου και διευκρίνισης για ορισμένες τροπολογίες, για να αποφεύγουμε τέτοιου τύπου αντιπαραθέσεις που νομίζω ότι μας αδικούν, γιατί προφανέστατα -απάντησε ήδη ο κ. Πολάκης, θα πω και εγώ δύο λόγια- δεν είναι αυτός ο στόχος τον οποίο εσείς προσπαθείτε να αναδείξετε.

Κατ’ αρχάς θα μιλήσω για τις τροπολογίες που παρουσίασε ο κ. Μαντάς. Στην τροπολογία που αφορά τη δυνατότητα εκπαιδευτικής άδειας στους γιατρούς των τοπικών μονάδων υγείας προστίθεται η φράση «έως δεκαπέντε ημέρες». Αυτό είναι συμβατό με ό,τι ισχύει σήμερα για τους υπόλοιπους γιατρούς του δημόσιου συστήματος υγείας. Απορώ πώς υπήρξε και σκεπτικισμός για το αν πρέπει να υπάρξει μια τέτοια ρύθμιση. Θεωρώ ότι είναι απολύτως εύλογο. Δεν είχε ρυθμιστεί παλιά για τους επικουρικούς γιατρούς. Εμείς το ρυθμίσαμε.

Όταν με συνειδητή μας επιλογή καλύψαμε ένα πολύ μεγάλο μέρος των κενών του δημόσιου συστήματος υγείας με επικουρικούς γιατρούς, διαπιστώσαμε ότι υπήρχε αυτό το κενό νόμου και το αντιμετωπίσαμε, γιατί προφανώς είναι γιατροί που δουλεύουν σήμερα στα δημόσια νοσοκομεία, καλύπτουν ζωτικές ανάγκες και φυσικά, όπως και οι υπόλοιποι γιατροί του ΕΣΥ, έχουν και αυτοί ανάγκες συνεχιζόμενης εκπαίδευσης και ανανέωσης των γνώσεών τους. Αυτό προβλέπουμε τώρα και για τους γιατρούς των ΤΟΜΥ. Είναι, αν θέλετε, και ένα κίνητρο προσέλκυσης γι’ αυτούς τους γιατρούς. Ετοιμαζόμαστε τώρα να κάνουμε επαναπροκήρυξη των κενών θέσεων που έχουν υπάρξει.

Ήδη έχουμε πάνω από εβδομήντα τοπικές μονάδες υγείας σε λειτουργία. Τα πρώτα βήματα είναι πάρα πολύ ενθαρρυντικά. Το ξέρουν πολύ καλά αυτό οι τοπικές κοινωνίες. Γίνεται μια πολύ συστηματική προσπάθεια να αναδιοργανωθεί ένα τοπίο, το οποίο είχε διαλυθεί με συγκεκριμένες πολιτικές επιλογές το 2014 και να υπάρξουν δομές, οικογενειακοί γιατροί, ομάδες υγείας από άλλους επαγγελματίες, που να προσφέρουν αξιόπιστες υπηρεσίες και, μάλιστα, να συνεισφέρουν σε μια νέα κουλτούρα στο σύστημα υγείας με έμφαση στην πρόληψη, στην αγωγή υγείας, στην κοινοτική φροντίδα κ.λπ..

Στη δεύτερη τροπολογία, που παρουσίασε με μια διορθωτική αλλαγή ο κ. Μαντάς, αποδεχόμαστε, επίσης, την εξάλειψη της παραγράφου 5, που έχει μια μικρή προφανώς δημοσιονομική επίπτωση, που είναι σωστό και δεοντολογικά πρέπον να αποτιμηθεί από το ΓΛΚ.

Επιτρέψτε μου κι εμένα να κάνω ένα τελευταίο σχόλιο γι’ αυτή τη συζήτηση που προηγήθηκε. Εγώ θεωρώ ότι αυτή η παρέμβαση, που κάνουμε για την αλλαγή του τρόπου πρόσληψης του λοιπού επικουρικού προσωπικού, είναι μια πολύ κομβική παρέμβαση.

Το ερώτημα, αγαπητοί συνάδελφοι, είναι πάρα πολύ απλό. Θέλουμε έναν μηχανισμό διαφανή, βεβαίως, με ηλεκτρονική πλατφόρμα, αγαπητοί μου συνάδελφοι, με την έγκριση του ΑΣΕΠ, έναν μηχανισμό έγκαιρης κάλυψης των κενών του δημόσιου συστήματος υγείας, ναι ή όχι; Αυτό είναι το ερώτημα. Στους γιατρούς αυτό το έχουμε απαντήσει, τη δυνατότητα να υπάρχουν λίστες ανά ειδικότητα σε κάθε υγειονομική περιφέρεια αυτή η Κυβέρνηση την έφερε.

Θυμίζω –το ξέρουν πάρα πολύ καλά οι συνάδελφοι- πώς ήταν η διαδικασία παλιά. Προκηρυσσόταν η θέση για επικουρικό γιατρό και ήθελε έξι με επτά μήνες να ολοκληρωθεί η διαδικασία. Εμείς, λοιπόν, το αλλάξαμε το 2015, με το που αναλάβαμε, γιατί καταλάβαμε ότι αυτός είναι ο μόνος τρόπος για να μην επιτρέψουμε να καταρρεύσει το δημόσιο σύστημα υγείας και να καλύψουμε με προσλήψεις επικουρικών γιατρών, που μάλιστα αυξήσαμε και τη διάρκειά τους. Κάναμε διετείς σε όλες τις μονάδες των νομαρχιακών νοσοκομείων και τριετείς σε πάρα πολλές ειδικότητες, αυξήσαμε τη διάρκειά τους. Φτιάξαμε λίστα ανά ειδικότητα και ανά υγειονομική περιφέρεια. Έχουν προσληφθεί δύο χιλιάδες άνθρωποι με αυτόν τον τρόπο και δεν έχει πει κανείς κουβέντα. Αυτό πάμε να κάνουμε και τώρα.

Κατ’ αναλογία, λοιπόν, της ρύθμισης, που έγινε για τους επικουρικούς γιατρούς, αλλάζουμε το σύστημα και για το λοιπό επικουρικό προσωπικό, που για να καλυφθούν κάποιες ανάγκες, που δημιουργούνται συνεχώς λόγω συνταξιοδοτήσεων, λόγω ασθενειών κ.λπ., έπρεπε να πάρουμε πράξη υπουργικού συμβουλίου, να γίνει η προκήρυξη και να περάσουν έξι με οκτώ μήνες για να καλυφθεί το κενό. Αυτό δεν λέγεται κάλυψη ανάγκης με επικουρικό προσωπικό.

Επίσης, δίνουμε τη δυνατότητα μέχρι και δύο χρόνια να έχουν θητεία αυτοί οι εργαζόμενοι. Είναι σημαντική παρέμβαση ευστάθειας του συστήματος υγείας. Με αυτόν τον τρόπο θα καλύψουμε και την ολοκλήρωση των συμβάσεων, που θα προκύψουν τώρα για τις ΜΕΘ μέσω του ΚΕΕΛΠΝΟ, που πραγματικά πρέπει να τελειώσουν, με την αξιοποίηση αυτού του φορέα για να καλύπτει πάγιες και διαρκείς ανάγκες του συστήματος και να επικεντρωθεί στον πραγματικό του ρόλο, που θα γίνει και μια θεσμική αναδιοργάνωση, που είναι η προστασία της δημόσιας υγείας.

Γίνεται, λοιπόν, μια πολύ σημαντική παρέμβαση. Αποκεντρώνουμε τη διαδικασία. Βεβαίως, είναι υπό τον έλεγχο του ΑΣΕΠ. Βεβαίως, πρέπει να υπάρχουν δικλίδες ασφαλείας, αλλά να ακούμε τώρα κριτική ότι αυτό αναιρεί το αφήγημα της ηθικοποίησης και ότι αυτό είναι ντροπή, ε, κατά την άποψή μου προσβάλλει τη νοημοσύνη μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ πολύ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την τροποποίηση της Συμφωνίας Υποδοχής μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα, Ελλάδα και άλλες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |  |
| --- | --- | --- | --- | --- | --- | --- |
|  | Επί της αρχής ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο πρώτο ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπ. 1593/116 (Άρθρο δεύτερο) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπ. 1594/117 (Άρθρο τρίτο) όπως τροπ. ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπ. 1595/118 (Άρθρα τέταρτο - έκτο) όπως τροπ. ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | OXI |  |  |  |
|  |  |  |  |  |  |  |
|  | Τροπ. 1590/115 (Άρθρο έβδομο) όπως τροπ. ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | OXI |  |  |  |
|  |  |  |  |  |  |  |
|  | Τροπ. 1596/119 (Άρθρο όγδοο) όπως τροπ. ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | - |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | OXI |  |  |  |
|  |  |  |  |  |  |  |
|  | Ακροτελεύτιο όπως τροπ. ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Επί του Συνόλου ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  |  |  |  |  |  |  |

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το σχέδιο νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την τροποποίηση της Συμφωνίας Υποδοχής μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα, Ελλάδα και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να μπει το νομοσχέδιο, σελίδα 127α)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 13.13΄ λύεται η συνεδρίαση για αύριο, ημέρα Πέμπτη 31 Μαΐου 2018 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**